**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 28 Ιανουαρίου 2021, ημέρα Πέμπτη και ώρα 15.15΄, στην Αίθουσα **Γερουσίας** του Μεγάρου της Βουλής,συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης: «Συζήτηση των μελών της Επιτροπής με τα μέλη της Επιτροπής Εξωτερικών της Βουλής των Αντιπροσώπων της Ιταλικής Δημοκρατίας, σχετικά με τις τρέχουσες εξελίξεις.».

 Επίσης, εξέθεσαν τις απόψεις τους, μέσω υπηρεσιών τηλεδιάσκεψης οι κ.κ.: Piero **FASSINO**, Iolanda **DI STASIO**, Laura **BOLDRINI**, Elena **CARNEVALI**, Erasmo **PALAZZOTTO**, Paolo **FORMENTINI**, Andrea **DELMASTRO DELLE VEDOVE** και Lia **QUARTAPELLE PROCOPIO**.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές

Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης) Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία

**ΚΩΝΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Ελπίζω ότι έχουμε ξεκινήσει τη σύνδεση με την αντίστοιχη Ιταλική Επιτροπή. Να χαιρετίσουμε, λοιπόν, από την Αθήνα, από τη Βουλή των Ελλήνων, τους φίλους, συναδέλφους Βουλευτές της Επιτροπής Εξωτερικών της Βουλής των Αντιπροσώπων της φίλης χώρας Ιταλίας.

Χαιρόμαστε ιδιαίτερα για αυτή την συνεργασία μας. Συνεδριάζουμε κάτω από πολύ δύσκολες συνθήκες που περνάμε όλοι μας, ολόκληρη η διεθνής κοινότητα, οι χώρες μας, η Ιταλία, η Ελλάδα - μιλώ για την πανδημία - και με την έννοια αυτή, αναγκαστικά, αυτή η πρώτη μας συνεργασία πρέπει να γίνει με απόσταση και βεβαίως θα γίνει με τα ηλεκτρονικά μέσα τα οποία έχουμε στην διάθεσή μας.

Χαιρόμαστε ειλικρινά και καλωσορίζουμε σε αυτή την συνεργασία και τη συνεδρίαση μας τον φίλο Πρόεδρο της Επιτροπής Εξωτερικών της Ιταλικής Βουλής, τον κύριο Fassino και όλες και όλους, τις κυρίες και τους κυρίους συναδέλφους από την Ιταλία που θα συμμετάσχουν στην σημερινή συνεδρίαση, τη σημερινή κοινή μας συνεδρίαση.

 Από την δική μας πλευρά θέλουμε να πούμε ότι επιδιώξαμε αυτή τη συνεδρίαση ,ακριβώς, γιατί πιστεύουμε πάρα πολύ στον θεσμό της κοινοβουλευτικής διπλωματίας και για εμάς είναι πάρα πολύ σημαντικό και χρήσιμο να μπορούμε να ανταλλάξουμε απόψεις με συναδέλφους Βουλευτές από άλλα Κοινοβούλια, όπως αυτό της φίλης χώρας, της Ιταλίας και βεβαίως να ανταλλάξουμε απόψεις, κυρίως πάνω σε θέματα αμοιβαίου ενδιαφέροντος.

 Με την έννοια αυτή και χωρίς να μακρηγορούμε για να μπορέσουμε να έχουμε περισσότερο χρόνο για συζήτηση θα ήθελα απλώς να θέσω από την αρχή τους όρους με τους οποίους συνεννοηθήκαμε να κάνουμε αυτή τη συνεδρίαση πιο εποικοδομητική.

Έτσι, λοιπόν, ζητήσαμε και από την αντίστοιχη δική σας, την Ιταλική Επιτροπή να ορίσουμε τους Εισηγητές από κάθε πολιτικό κόμμα τόσο της Ιταλίας όσο και της Ελλάδος, οι οποίοι θα έχουν την δυνατότητα να κάνουν μία αρχική τοποθέτηση. Παρακαλέσαμε και προτείνω να γίνει εκ περιτροπής, δηλαδή να μιλήσει ένας Εισηγητής από τη μία χώρα, ένας από την άλλη χώρα και ορίσαμε τον χρόνο των Εισηγητών σε 5 λεπτά.

Κατόπιν αυτής της διαδικασίας θα μπορούν να πάρουν τον λόγο όσοι συνάδελφοι είτε από την Ιταλική Βουλή είτε από την Ελληνική Επιτροπή Εθνικής Άμυνας και Εξωτερικών Υποθέσεων. Κυρίες και κύριοι συνάδελφοι από την Ιταλία, η δική μας Επιτροπή έχει και τα δύο αντικείμενα και το αντικείμενο της άμυνας και το αντικείμενο των εξωτερικών υποθέσεων. Θα πάρουν το λόγο οι ομιλητές που θα ζητήσουν το λόγο και θα έχουν δικαίωμα λόγου- ας το πούμε έτσι - τρία λεπτά, βεβαίως με τη σχετική ανοχή.

 θα παρακαλούσα, απλώς, επειδή καταλαβαίνετε ότι οι συνθήκες κάτω από τις οποίες πραγματοποιείται αυτή η συνεδρίαση είναι δύσκολες, γιατί ταυτόχρονα έχουμε και τη διερμηνεία, όσο μπορούμε να τηρήσουμε τον χρόνο. Η διερμηνεία γίνεται ταυτόχρονα την ώρα που μιλάμε και με βάση αυτούς τους άξονες θα μπορέσουμε να ανταλλάξουμε τις απόψεις μας.

 Οι άξονες τους οποίους εμείς προτείναμε να κινηθούμε είναι βεβαίως, οι εξελίξεις στην Ανατολική Μεσόγειο, αφού η Ελλάδα, όπως είναι γνωστό, αγαπητοί φίλες και φίλοι από την Ιταλία, διέρχεται από μία ιδιαίτερα έντονη κρίση. Παρακολουθείτε τι γίνεται στο Αιγαίο με την τουρκική προκλητικότητα και την σαφή παραβίαση και αμφισβήτηση και της κυριαρχίας, αλλά και των κυριαρχικών δικαιωμάτων δύο κρατών μελών της Ευρωπαϊκής Ένωσης. Μιλώ για τη χώρα μας την Ελλάδα, αλλά και για την Κύπρο και μάλιστα παραβιάσεις και αμφισβητήσεις από ένα υποψήφιο προς ένταξη κράτος για την Ευρωπαϊκή Ένωση, μιλώ για την γειτονική μας Τουρκία. Είπαμε, λοιπόν, να κινηθούμε σε έναν άξονα που θα αναφέρεται σε όλα αυτά τα ζητήματα, ασφαλώς στα ζητήματα που αφορούν στις διμερείς μας σχέσεις.

 Χαίρομαι ιδιαίτερα γιατί αυτή η συνεδρίαση ακολουθεί την υπογραφή της «Συμφωνίας Καθορισμού των Θαλασσίων Ζωνών μεταξύ Ιταλίας και Ελλάδος» που εκκρεμούσε επί δεκαετίες, είναι κάτι το οποίο έκλεισε τον περασμένο Ιούνιο και εμείς από την ελληνική πλευρά, τον περασμένο Αύγουστο κυρώσαμε αυτή την Συμφωνία στην Ελληνική Βουλή.

Άρα, λοιπόν, ερχόμαστε μετά από μία εξαιρετικής σημασίας Συμφωνία να συνεδριάσουμε και να θέσουμε ζητήματα που αφορούν στις διμερείς μας σχέσεις.

Τέλος να πω ότι μέσα στη Συμφωνία αυτή την οποία κάναμε μεταξύ των δύο Προεδρείων για μία ατζέντα, η οποία ασφαλώς και δεν είναι περιοριστική, απλώς είναι προτεινόμενη σε όλους τους συναδέλφους είτε από την Ιταλική είτε από την Ελληνική πλευρά, ασφαλώς ένα ζήτημα το οποίο απασχολεί και τις δύο χώρες ως χώρες του Νότου είναι το μεταναστευτικό, το προσφυγικό πρόβλημα, ένα πρόβλημα πολύ-πολύ σοβαρό και οι δύο χώρες το αντιμετωπίζουμε.

Τέλος, μέσα στη συμφωνία αυτήν, την οποία κάναμε μεταξύ των δύο προεδρείων για μία ατζέντα, η οποία ασφαλώς και δεν είναι περιοριστική, απλώς είναι προτεινόμενη σε όλους τους συναδέλφους, είτε από την ιταλική, είτε από την ελληνική πλευρά, ασφαλώς ένα ζήτημα το οποίο απασχολεί και τις δύο χώρες, ως χώρες του νότου, είναι το μεταναστευτικό, το προσφυγικό πρόβλημα, ένα πρόβλημα πολύ σοβαρό το οποίο και οι δύο χώρες το αντιμετωπίζουμε.

Θεωρώ, λοιπόν, ότι δεν θα μπορούσε να λείψει από την ατζέντα, για αυτό το προτείναμε στον κ. Fassino, ο οποίος από την πλευρά του μας είπε ότι δεν έχουν καμία αντίρρηση όλα αυτά τα θέματα να αποτελούν την κύρια ατζέντα. Να πω, τέλος και κλείνω στο σημείο αυτό, ότι τη συνεδρίασή μας την παρακολουθούν και οι αντίστοιχοι πρέσβεις, οι εκπρόσωποι των χωρών μας, ο Έλληνας πρέσβης στη Ρώμη, στην Ιταλία, και η πρέσβης της Ιταλίας στην Αθήνα, στην Ελλάδα.

Κύριε Fassino, με αυτές τις σκέψεις και πραγματικά με πολύ μεγάλη χαρά και ιδιαίτερη τιμή που έχουμε αυτή την ευκαιρία να ανταλλάξουμε απόψεις μεταξύ μας, δύο κράτη με εξαιρετικές σχέσεις μεταξύ τους και δύο κράτη που και τα δύο που ακολουθούν την ίδια πορεία μέσα από την Ευρωπαϊκή Ένωση, θα ήθελα να σας παρακαλέσω να πάρετε το λόγο και με πολύ ενδιαφέρον να ακούσουμε τη δική σας τοποθέτηση.

**PIERO FASSINO (Presidente PD)**: Ευχαριστώ όλους τους Έλληνες συναδέλφους από την Επιτροπή Άμυνας και Εξωτερικών Υποθέσεων που είναι συνδεδεμένοι μαζί μας. Εμείς στην Ιταλία είμαστε Επιτροπή Εξωτερικών και Κοινοτικών Υποθέσεων, δηλαδή Ευρωπαϊκών Υποθέσεων, ενώ η Επιτροπή Άμυνας είναι μια ξεχωριστή διακριτή Επιτροπή, που ασχολείται με θέματα άμυνας και όχι εξωτερικής πολιτικής. Πιστεύω ακράδαντα και εγώ ότι είναι ιδιαιτέρως σημαντικό να εκκινήσει μια σταθερή συνεργασία κοινοβουλευτικής διάστασης για τις δύο χώρες μας, γιατί έχουμε κοινά συμφέροντα και τα υπογραμμίσατε νωρίτερα.

Θα ήθελα να πω σε όλα τα μέλη της Επιτροπής ότι η συμφωνία που υπεγράφη από τις δύο κυβερνήσεις μας έχει εγκριθεί από την Επιτροπή μας. Θα έπρεπε να έχει εγκριθεί από τη συνέλευση της Βουλή των Αντιπροσώπων την προηγούμενη εβδομάδα. Εν τω μεταξύ, όμως, προέκυψε πολιτική κρίση, κρίση Κυβέρνησης. Μόλις επανέλθουμε στις δραστηριότητές μας, τότε θα κυρωθεί και η συμφωνία. Θα ήθελα να σας ενημερώσω για αυτό. Γνωρίζω είναι τεράστιο το ενδιαφέρον για την συμφωνία αυτή και της ελληνικής και της ιταλικής κυβέρνησης. Είναι, λοιπόν, καθοδόν προς επικύρωση και αργότερα θα ακούσουμε τη συνάδελφο Di Stasio, που θα να αναφερθεί στο συγκεκριμένο αυτό θέμα.

Βεβαίως, θα μιλήσουμε για την ανατολική μεσόγειο, που είναι ένα θέμα που απασχολεί και τις δύο χώρες. Θα μιλήσουμε, λοιπόν για τα προβλήματα που πλήττουν την περιοχή και για την πολιτική της Τουρκίας, δηλαδή το πρόβλημα της Κύπρου, για τις συνθήκες σταθερότητας και ασφάλειας στην περιοχή της ανατολικής μεσογείου, καθώς ελλοχεύουν πολλές περιστάσεις διαμάχης και σύγκρουσης στην περιοχή. Αυτό είναι, λοιπόν, το πρώτο σημαντικό θέμα.

Δεύτερο σημαντικό θέμα είναι το θέμα της μετανάστευσης. Η Ελλάδα και η Ιταλία είναι οι δύο χώρες που περισσότερο από όλες υποφέρουν από τις μεταναστευτικές ροές, που με δυσκολία καταφέρνουμε να διαχειριστούμε, εξαιτίας της ανεπάρκειας της ευρωπαϊκής πολιτικής και τις αδυναμίας της ευρωπαϊκής πολιτικής. Βεβαίως, εάν θέμα που απασχολεί και τις δύο χώρες είναι η προοπτική των δυτικών Βαλκανίων. Εκτιμήσαμε ιδιαιτέρως τη συμφωνία που υπεγράφη ανάμεσα στην Ελλάδα και στη Βόρεια Μακεδονία, ούτως ώστε να εκκινήσει μια συνεργασία.

Είμαστε συνδεδεμένοι με τα Δυτικά Βαλκάνια που διαδραματίζουν σημαντικότατο ρόλο στα πλαίσια της συνεργασίας στο ΝΑΤΟ. Πρέπει λοιπόν, αυτή η διαδικασία να επισπευσθεί. Από το 2003 στη συνάντηση της Θεσσαλονίκης αποφασίσαμε τη διεύρυνση, από τότε έχουν περάσει όμως 18 χρόνια που είναι πραγματικά τεράστια χρονική περίοδος για να διατηρηθεί ζωντανή αυτή η διαπραγμάτευση. Γι’ αυτό και παρατηρούμε συναισθήματα ματαίωσης και αδυναμίας στην περιοχή, αυτό δεν βοηθά καθόλου την σταθερότητα της περιοχής, δεν βοηθά καθόλου τη σταθερότητα και την ασφάλεια στην Μεσόγειο αλλά και στην Ευρωπαϊκή Ένωση εν γένει.

Αυτά λοιπόν θα είναι τα τρία θέματα τα οποία θα κυριαρχήσουν. Δύο λόγια θα πω ακόμα. Όσον αφορά το μεταναστευτικό και το προσφυγικό, γνωρίζουμε όλοι πάρα πολύ καλά τα πολλά προβλήματα που αντιμετωπίζουμε. Αυτό που θα ήθελα να υπογραμμίσω είναι ότι η πρόταση που έγινε από την Ευρωπαϊκή Επιτροπή προσφάτως από την Πρόεδρο, για ένα επιπλέον βήμα προς τα εμπρός σε σχέση με τον κανονισμό του Δουβλίνου. Οι προτάσεις αυτές λοιπόν, είναι ανεπάρκειες και δεν επιλύουν τα προβλήματα που αντιμετωπίζουν οι δύο χώρες μας. Είναι προτάσεις που εκφράζουν και μεταφέρουμε ένα επίπεδο αλληλεγγύης και αποφασιστικότητας πολύ χαμηλό. Σίγουρα δεν πρόκειται για προτάσεις που θα πρέπει να αρνηθούμε αλλά σίγουρα αυτές οι προτάσεις θα πρέπει να αποτελέσουν σημείο εκκίνησης, μονάχα θα πρέπει να εξελιχθούν περαιτέρω.

Εμείς παρατηρούμε με ανησυχία τις ηγεμονικές επεκτατικές τάσεις της Τουρκίας. Βεβαίως, αποτελεί δικαίωμα κάθε χώρας να ακολουθεί και να χαράσσει την εξωτερική πολιτική που επιθυμεί, υπό μια προϋπόθεση όμως, αυτή είναι ότι για να προωθήσουμε την πολιτική μας δεν μπορούμε δεν δικαιούμεθα να αποσταθεροποιούμε μια άλλη χώρα, μια άλλη πραγματικότητα και αυτό το οποίο συμβαίνει τα τελευταία δύο χρόνια είναι το εξής, βλέπουμε την Τουρκία να λειτουργεί μονομερώς αποσταθεροποιώντας την κατάσταση στις γειτονικές χώρες στην Ελλάδα εν γένει στην Ευρωπαϊκή Ένωση.

Χαρήκαμε για τις διαπραγματεύσεις που προτάθηκαν, τις συζητήσεις που προτάθηκαν και γίνονται ανάμεσα στην Ελλάδα και την Τουρκία και ευχόμαστε ότι αυτές οι συζητήσεις θα προχωρήσουν με ταχείς ρυθμούς και θα οδηγήσουν σε απτά αποτελέσματα. Το κεφάλαιο Κύπρος έχει παραλύσει. Οι πρόσφατες εκλογές στη Βόρεια Κύπρο και η νίκη ενός Προέδρου που δεν μάχεται υπέρ της ένωσης δυστυχώς, καθιστά τα πράγματα ακόμα πιο δύσκολα και αποσταθεροποιεί περαιτέρω την κατάσταση στην Ανατολική Μεσόγειο. Βιώνουμε μια πραγματικότητα μεγάλης αστάθειας. Θα ήθελα να το υπογραμμίσω αυτό.

Αυτά είχα να πω λοιπόν για να ξεκινήσουμε τη συζήτησή μας. Σας δίνω ξανά τον λόγο λοιπόν και βεβαίως θα εναλλασσόμαστε όπως είπατε. Σας ευχαριστώ για μια ακόμη φορά εσάς και όλους τους συναδέλφους σας και σας δίνω ξανά το λόγο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πάρα πολύ κύριε Πρόεδρε, θα ήθελα μένοντας σε αυτό το πολύ σημαντικό που τονίσατε για το ζήτημα το προσφυγικό και το μεταναστευτικό ότι και η Ιταλία όπως και η Ελλάδα, διαπίστωσε οι προτάσεις της Ευρωπαϊκής Επιτροπής για το νέο Σύμφωνο σίγουρα δεν είναι ικανοποιητικές, υπάρχουν πάρα πολλά ζητήματα που πρέπει να συζητήσουμε. Και βεβαίως, το θέμα της αλληλεγγύης γενικότερα, όπου πρέπει να επιδεικνύει η Ευρωπαϊκή ένωση. Σκεφτείτε όπως είπατε με αυτό τον αναθεωρητικό ρόλο που η Τουρκία παίζει αμφισβητώντας τις συνθήκες και το διεθνές δίκαιο, σκεφτείτε πόσο άσχημο είναι και σας μεταφέρουμε αυτό που συμβαίνει στη χώρα μας, να δεχόμαστε απειλές πολέμου από ένα κράτος επαναλαμβάνω που είναι υποψήφιο προς ένταξη και μάλιστα απειλές πολέμου για το αν ασκήσουμε ένα δικαίωμα που είναι αναφαίρετο και στηρίζεται πάνω στο διεθνές δίκαιο και στο δίκαιο της θάλασσας, δηλαδή, αυτό της επέκτασης των χωρικών μας υδάτων από τα 6 στα 12 μίλια, κάτι που ήδη εμείς κάναμε για την μισή επικράτεια.

Σημειώνοντας, ότι έχετε τους θερμούς χαιρετισμούς του Προέδρου του Ελληνικού Κοινοβουλίου του κ. Κωνσταντίνου Τασούλα και του Υπουργού των Εξωτερικών του κ. Νικολάου Δένδια θα ήθελα να ξεκινήσουμε τη συζήτησή μας δίνοντας το λόγο στον πρώτο Έλληνα ομιλητή. Είναι η πρώην Υπουργός και πρώην Ευρωβουλευτής, Βουλευτής του κυβερνώντος κόμματος της Νέας Δημοκρατίας, η κυρία Μαριέττα Γιαννάκου, η οποία θα θίξει τα διάφορα ζητήματα στα οποία προηγουμένως αναφερθήκαμε.

Κυρία Γιαννάκου, έχετε το λόγο.

**ΜΑΡΙΕΤΤΑ ΓΙΑΝΝΑΚΟΥ (Φυσική παρουσία της Πλειοψηφίας)**: Ευχαριστώ πολύ, κύριε Πρόεδρε.

Καταρχήν, θέλω να ευχηθώ να ολοκληρωθούν σύντομα οι διαβουλεύσεις για το σχηματισμό κυβέρνησης στην Ιταλία.

Αναφορικά με τις διμερείς μας σχέσεις αυτές βρίσκονται σε πολύ καλό σημείο, όπως αποδείχθηκε από την τελευταία επίσκεψη του Υπουργού μας των Εξωτερικών κ. Δένδια στη Ρώμη.

Υπάρχουν, όμως τεράστια περιθώρια για την αναβάθμιση των οικονομικών σχέσεων, καθώς και των εκπαιδευτικών και πολιτιστικών επί των οποίων υπάρχει μακρά παράδοση.

 Η Ελλάδα και η Ιταλία έχουν αμοιβαίο συμφέρον να εργαστούν από κοινού επί των κυρίων θεμάτων της Ευρωπαϊκής Ατζέντας στη νότια διάσταση της ευρωπαϊκής πολιτικής γειτονίας και για τη σταθερότητα στη Μεσόγειο.

Η υπογραφή της Συμφωνίας Οριοθέτησης Θαλασσίων Ζωνών το περασμένο καλοκαίρι σηματοδοτεί ένα ορόσημο στις καλές μας διμερείς σχέσεις με σαφή οφέλη και για τις δύο πλευρές. Η Ελλάδα προέβη, ήδη, σε κύρωση αυτής στις 26.8.2020 και αναμένουμε σύντομα να το πράξει και η Ιταλία.

Η Ελλάδα αποδεικνύοντας την προσήλωσή της στο Δίκαιο της Θάλασσας προχώρησε και σε Συμφωνία Μερικής Οριοθέτησης της ΑΟΖ με την Αίγυπτο, ενώ συμφώνησε και με την Αλβανία να προσφύγει από κοινού στη Χάγη για το θέμα των θαλασσίων ζωνών.

 Η Τουρκία ωστόσο τους προηγούμενους μήνες προσπάθησε να δημιουργήσει de facto καταστάσεις αμφισβήτησης της εθνικής μας κυριαρχίας με μια σειρά ενεργειών, όπως η έκδοση παρατύπων NAVTEX για τη διεξαγωγή παρανόμων σεισμικών ερευνών εντός της ελληνικής υφαλοκρηπίδος.

Να επισημάνω πως αυτές οι προκλητικές ενέργειες αποσκοπούσαν και στη δημιουργία τετελεσμένων με στρατιωτικά μέσα, για αυτό και η Ελλάδα ζήτησε εμπάργκο όπλων προς την Τουρκία.

Η διστακτικότητα, όμως, κάποιων ευρωπαϊκών χωρών δημιουργεί ένα ερώτημα.

Πώς δικαιολογείται η στάση αυτή τη στιγμή κατά την οποία ακόμα και οι ΗΠΑ επέβαλαν κυρώσεις έναντι της Τουρκίας με βασικό επιχείρημα ότι η χώρα αυτή υπονομεύει τη συνοχή και την ασφάλεια του ΝΑΤΟ;

 Στην παρούσα φάση και μετά την αντίδραση του Ευρωπαϊκού Συμβουλίου τον Δεκέμβριο η Τουρκία δείχνει κάποια διάθεση για αλλαγή πλεύσης και για αυτό η Ελλάδα δέχθηκε να ξεκινήσουν οι διερευνητικές επαφές.

 Το θέμα, όμως, είναι αυτή η διάθεση και η συμπεριφορά να διέπονται από σταθερότητα, διάρκεια και συνέπεια πάντα υπό το πρίσμα των σχέσεων Ευρωπαϊκής Ένωσης - Τουρκίας.

 Αναγνωρίζω ότι αρκετές κυβερνήσεις έχουν οικονομικά συμφέροντα με την Τουρκία και λαμβάνουν υπόψη το ζήτημα του μεταναστευτικού το οποίο συστηματικά χρησιμοποιείται από την Τουρκία.

Η Ελλάδα ωστόσο δεν επιδιώκει την απομόνωση της Τουρκίας και αυτό πρέπει να το τονίσω, αλλά την προσήλωση της τελευταίας στα θεμελιώδη του Διεθνούς Δικαίου και των αρχών της διπλωματίας.

 Ένα άλλο μεγάλο ζήτημα αφορά την υπογραφή Μνημονίου Κατανόησης μεταξύ Τουρκίας και Λιβύης βάσει της οποίας οι δύο χώρες συμφωνούν να συνεργαστούν για τον καθορισμό θαλασσίων δικαιοδοσιών. Το τελευταίο παραβιάζει και τα κυρίαρχα και τα κυριαρχικά δικαιώματα τρίτων χωρών, δεν συνάδει με το Δίκαιο της Θάλασσας και δεν μπορεί να παράξει νομικής φύσεως αποτελέσματα.

Κυρίες και κύριοι συνάδελφοι, σημαντικό ζήτημα για το διεθνές σύστημα αποτελούν οι στρατηγικές της Ένωσης σε θέματα άμυνας. Αυτό δεν σημαίνει υποβάθμιση του ΝΑΤΟ. Αντίθετα, συμβάλλει αποφασιστικά στην ενίσχυση της ευρωπαϊκής ενότητας. Η χρησιμοποίηση της ενισχυμένης διαδικασίας, από χώρες που επιθυμούν και θέλουν, θα δώσει την ευκαιρία στην Ένωση να προασπίσει τη βασισμένη σε κανόνες διεθνή τάξη και να εντείνει τις προσπάθειές της για την επίτευξη στρατηγικής ανεξαρτησίας.

Η Ένωση, άλλωστε, είναι η μόνη κυρίαρχη δύναμη στη Μεσόγειο και καμία άλλη περιφερειακή δύναμη δεν μπορεί να την υποκαταστήσει.

Από τη συζήτησή μας, τέλος, δεν μπορεί να λείπει η προσπάθεια για την επίτευξη συμφωνίας στο πλαίσιο της Ευρωπαϊκής Ένωσης για ένα νέο σύμφωνο μετανάστευσης και ασύλου.

Η Ελλάδα, όπως όλες οι χώρες της πρώτης γραμμής, υπερασπίζεται τα ευρωπαϊκά σύνορα, σε δύσκολες συνθήκες, όπως συνέβη, τον περασμένο Μάρτιο, στα ελληνοτουρκικά σύνορα. Μαζί με την Ιταλία θα μπορούσαν να γίνουν περισσότερες προσπάθειες για πιο χειροπιαστή αλληλεγγύη.

Στην αναζήτηση λύσεων, όμως, πρέπει να θυμόμαστε πάντα ότι οι συγκρούσεις για τη μετεγκατάσταση και τη διαδικασία επεξεργασίας ασύλου πιθανόν να συναντήσουν αντιδράσεις από λαϊκιστές και ξενόφοβους.

Είναι στο χέρι μας να το αντιμετωπίσουμε σε πολιτικό επίπεδο.

Ευχαριστώ πολύ, κύριε Πρόεδρε.

Και χαιρετίζω την παρουσία των συναδέλφων της ιταλικής Βουλής, της Επιτροπής Εξωτερικών και Άμυνας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς την κυρία Γιαννάκου.

Κύριε Fassino, έχετε το λόγο, ώστε να συνεχίσουμε με το συνάδελφο, που εσείς θα μας συστήσετε.

**PIERO FASSINO (Presidente):** Ευχαριστώ πολύ.

Θα ήθελα να απευθυνθώ στην κυρία Γιαννάκου, καθώς και εκείνη αναφέρθηκε στη συμφωνία που υπεγράφη ανάμεσα στην Ιταλία και την Ελλάδα, που έχει ήδη επικυρωθεί από την Ελλάδα. Έχει ήδη κινηθεί η διαδικασία και στην Ιταλία. Και μόλις τελειώσει η πολιτική κρίση που αντιμετωπίζουμε, θα ακολουθηθούν ταχείες διαδικασίες και σύντομα θα επικυρωθεί και από την Ιταλία.

Τώρα, θα δώσουμε το λόγο στην κυρία Quartapelli, από το Δημοκρατικό Κόμμα.

**LIA QUARTAPELLI PROCORIO:** Ευχαριστώ πολύ.

Είναι ιδιαίτερη χαρά για μένα να έχω αυτή τη δυνατότητα, να συναντώ τους συναδέλφους της Επιτροπής Εξωτερικών Υποθέσεων του ελληνικού Κοινοβουλίου. Και έχω, βεβαίως, τη χαρά να χαιρετίζω και την πρέσβη της Ιταλίας στην Ελλάδα, η οποία ανέλαβε τα καθήκοντά της σε μία πολύ ιδιαίτερη περίσταση και εύχομαι η δουλειά της να ενισχύσει περαιτέρω τις σχέσεις ανάμεσα στην Ελλάδα και στην Ιταλία.

Η συνάδελφος κυρία Γιαννάκου έθιξε πάρα πολλά θέματα. Δεν θα αναφερθώ λεπτομερώς στα θέματα, γύρω από τα οποία, βεβαίως, υπάρχει αδιαμφισβήτητη συμφωνία από την πλευρά μας. Για παράδειγμα, το μεταναστευτικό θέμα. Σίγουρα οι δύο χώρες μας πρέπει να συνεργαστούν, διότι τα συμφέροντα είναι κοινά και κινούμαστε, στον τρόπο αντιμετώπισης του μεταναστευτικού, με παρόμοιο τρόπο.

Θα ήθελα να συγχαρώ την Ελλάδα για τον τρόπο, με τον οποίο κατάφερε να εξέλθει, να βγει από την οικονομική κρίση. Δεν μιλούμε πια τόσο για την οικονομική κρίση, γιατί κυριαρχεί στις συζητήσεις μας η πανδημία. Θεωρώ, όμως, ότι είναι άξια συγχαρητηρίων η Ελλάδα, γιατί πραγματικά κατέβαλε τεράστιες προσπάθειες -και με την κυβέρνηση Τσίπρα- ώστε να ανακάμψει η χώρα και να επιστρέψει ισχυρή, στη συνέχιση της ευρωπαϊκής της πορείας.

Θα ήθελα, επίσης, να αναφερθώ στη μάχη της Ελλάδος, κατά των ακραίων ακροδεξιών, εξτρεμιστικών προκλήσεων, κάτι που και εμείς εδώ στην Ιταλία αντιμετωπίζουμε. Είναι ένα θέμα σημαντικό αυτό, δεν είναι καθόλου δευτερεύον. Καταδικάστηκαν οι άνθρωποι αυτοί, η Χρυσή Αυγή. Υπήρξε κατηγορηματική η απάντηση και των ψηφοφόρων και των πολιτών. Και αυτό είναι κάτι πάρα πολύ σημαντικό. Η δικαιοσύνη, βεβαίως, διαδραμάτισε τον ρόλο της, όμως, είναι πολύ σημαντικό να υπογραμμίσουμε την στάση των ψηφοφόρων, των πολιτών, απέναντι στο συγκεκριμένο κόμμα. Ήταν πολύ ανησυχητική αυτή η πραγματικότητα της Ελλάδος, όπως είναι και σε άλλες ευρωπαϊκές χώρες και είναι πολύ σημαντικό να υπογραμμίσουμε τον τρόπο με τον οποίο αντιμετώπισαν οι Έλληνες πολίτες αυτήν την κατάσταση.

Θα ήθελα, τώρα, να αναφερθώ στα θέματα εξωτερικής πολιτικής. Βεβαίως, υπεγράφη η συμφωνία ανάμεσα στην Ιταλία και την Ελλάδα. Θα μιλήσει περισσότερο για αυτή τη συμφωνία η συνάδελφος, η κυρία Di Stasio. Εγώ θα ήθελα να αναφερθώ σε κάποια άλλα θέματα, τώρα, όπως για παράδειγμα, στη σχέση με την Τουρκία.

Αντιλαμβανόμαστε ότι η Ελλάδα, πραγματικά, αντιμετωπίζει τεράστια προβλήματα με την Τουρκία. Μία χώρα η οποία, έχει σοβαρότατα θέματα δημοκρατίας στο εσωτερικό της και δυστυχώς, προκαλεί θέματα σε διεθνές επίπεδο, όχι μονάχα στην Ανατολική Μεσόγειο, αλλά η Τουρκία, συμπεριφέρεται με ιδιαίτερη επιθετικότητα και στη Λιβύη. Αυτό είναι ένα θέμα πολύ σημαντικό και για την Ελλάδα και για την Ιταλία, αλλά και για ολόκληρη την Ευρώπη.

Θα ήθελα, λοιπόν, να συζητήσουμε, πώς εμείς, ως Ευρώπη, θα κατορθώσουμε, επιτέλους, να αντιμετωπίσουμε την Τουρκία και όχι ως μεμονωμένα κράτη, επί τη βάσει των διμερών σχέσεών μας. Γιατί αυτό, αποδυναμώνει την Ευρώπη. Μια τέτοια συμπεριφορά αποδυναμώνει την Ευρώπη. Πρέπει, λοιπόν, από κοινού, ως Ευρωπαϊκή Ένωση, να κινηθούμε. Πρέπει να έχουμε μια πιο συνεκτική πολιτική απέναντι στην Τουρκία. Δεν μπορεί η πολιτική αντιμετώπισης της Τουρκίας να είναι διμερής. Πρέπει να είναι καθολική, ευρωπαϊκή. Διαφορετικά, δεν θα οδηγηθούμε σε κανένα αποτέλεσμα.

Όσον αφορά τώρα στο θέμα του εμπάργκο, η Ιταλία, όπως γνωρίζετε, υποστήριξε αυτή τη στάση, αυτή την πολιτική. Και μετά την επέμβαση της Τουρκίας στη Συρία πριν από δύο χρόνια, εμείς επιβάλαμε εμπάργκο όπλων τη δεδομένη περίοδο, αλλά και για το μέλλον. Και συχνά μας επιπλήττουν, γιατί υποστηρίζουν ότι είμαστε ιδιαιτέρως αυστηροί και άκαμπτοι και πολύ συχνά δημιουργούνται θέματα τεράστια. Γνωρίζετε ποια είναι η συμπεριφορά της Γαλλίας γι’ αυτό.

Θέλω, λοιπόν, να πω, ότι σε αυτό το επίπεδο, μία πιο ισχυρή συνεργασία ανάμεσα στην Ελλάδα και στην Ιταλία, θα ήταν πραγματικά σημαντικότατη. Είναι πολύ σημαντικό, λοιπόν, να καταλάβουμε, ποιες θα μπορούσαν να είναι οι συνέπειες και στο μέλλον από τη συμπεριφορά της Τουρκίας για ολόκληρη την Ευρώπη. Θα πρέπει να αξιοποιήσουμε την εκλογή του νέου Προέδρου στις Η.Π.Α., για να οδηγηθούμε σε καλύτερα αποτελέσματα γύρω από την πολιτική της Τουρκίας. Είναι πάρα - πάρα πολύ σημαντικό, λοιπόν, να αξιοποιήσουμε την Προεδρία Μπάιντεν, για την επίτευξη καλύτερων και ευνοϊκότερων αποτελεσμάτων.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Ευχαριστώ πολύ κύριε συνάδελφε, κύριε Πρόεδρε. Να σημειώσουμε, βέβαια, αυτό το οποίο, προηγουμένως, η συνάδελφος εξ Ιταλίας είπε, ότι το ζήτημα είναι πώς θα αντιμετωπίσουμε συνολικά ως Ευρωπαϊκή Ένωση, την παραβατική συμπεριφορά της Τουρκίας και όσον αφορά στο θέμα του εμπάργκο, που είναι ένα πολύ λεπτό θέμα, καταλαβαίνετε τι σημαίνει να δεχόμαστε απειλές πολέμου, από ένα υποψήφιο κράτος μέλος, το οποίο ουσιαστικά απειλεί με πόλεμο, με όπλα τα οποία προμηθεύεται από κράτη μέλη της Ευρωπαϊκής Ένωσης. Ένα σχήμα οξύμωρο. Θα παρακαλούσα, λοιπόν, στο σημείο αυτό για την πρόοδο της συζητήσεως, τον πρώην Υπουργό και βουλευτή του κόμματος της αξιωματικής αντιπολίτευσης, του ΣΥΡΙΖΑ, τον κ. Γιώργο Κατρούγκαλο να πάρει το λόγο. Κύριε Κατρούγκαλε, παρακαλώ.

**ΓΕΩΡΓΙΟΣ ΚΑΤΡΟΥΓΚΑΛΟΣ(Φυσική παρουσία της Μειοψηφίας):** Ευχαριστώ πολύ κύριε Πρόεδρε και εσάς κύριε Πρόεδρε Fassino. Kαλωσορίζω όλους τους συναδέλφους. Θέλω, επίσης, να σας μεταφέρω αγαπητοί συνάδελφοι του Ιταλικού Κοινοβουλίου, τους θερμούς χαιρετισμούς του Προέδρου του ΣΥΡΙΖΑ Προοδευτική Συμμαχία, Αλέξη Τσίπρα. Δεν είναι η πρώτη φορά που συναντιόμαστε, με αρκετούς από εσάς, όπως τον Πρόεδρο Fassino. Βρισκόμαστε σε άλλα ευρωπαϊκά φόρα, όπως είναι το Συμβούλιο της Ευρώπης και έχουμε διαπιστώσει, ότι έχουμε σε πολλά ζητήματα μια κοινή αντίληψη. Πέρα από τις πολιτικές διαφορές, που χωρίζουν τις πολιτικές μας οικογένειες και εδώ και στην Ιταλία, ως χώρες του ευρωπαϊκού νότου, έχουμε σε πολλά ζητήματα, κοινά συμφέροντα και κοινές αντιλήψεις.

Αναγνωρίζουμε, οι περισσότερες πολιτικές δυνάμεις, την Ευρώπη, ως το κοινό πολιτικό μας σπίτι. Αλλά θέλουμε μια Ευρώπη που θα εμβαθύνει με δημοκρατία την πολιτική της ολοκλήρωση και ταυτόχρονα θα έχει κοινωνικό πρόσωπο, ανάλογο με τα κοινωνικά κράτη τα εθνικά, στα οποία λειτουργούμε. Να μην είναι μόνο μια Ευρώπη, όπως την ονειρεύονται οι τραπεζίτες ή οι μεγάλες πολυεθνικές. Και πρέπει να συνεργαζόμαστε προς την κατεύθυνση αυτή. Μία από τις σημαντικότερες πρωτοβουλίες του Αλέξη Τσίπρα, όταν ήταν πρωθυπουργός της χώρας, ήταν ακριβώς η πολυμερής διπλωματική πρωτοβουλία των χωρών του ευρωπαϊκού νότου, η λεγόμενη MED 7, που έδινε τη δυνατότητα στις χώρες μας, σε επίπεδο αρχηγών κρατών, να συνομιλούν και να προωθούν τα κοινά τους συμφέροντα. Όχι σε αντιπαράθεση με άλλες χώρες στην Ευρωπαϊκή Ένωση, αλλά προβάλλοντας αυτήν την κοινή αντίληψη που έχουμε, για την ανάγκη να έχουμε πιο δημοκρατική και πιο κοινωνική Ευρώπη.

Στο ίδιο μήκος κύματος είναι και οι απόψεις που έχουμε, για το πώς πρέπει να εφαρμόζεται το Διεθνές Δίκαιο και άρα να αποκρούονται, αυτό που ονόμασε σωστά ο Πρόεδρος Fassino, ηγεμονικές πρωτοβουλίες της Τουρκίας, που παραβιάζουν το Διεθνές Δίκαιο. Και αυτές είναι αναγκαίο, όπως είπε και η προηγούμενη συνάδελφος ομιλήτρια, να τις αντιμετωπίζουμε στο πλαίσιο μιας κοινής ευρωπαϊκής πολιτικής, που αυτή τη στιγμή απουσιάζει, με ένα διπλό τρόπο. Με κυρώσεις όταν παραβιάζεται το Διεθνές Δίκαιο, με μια θετική ατζέντα, όμως, παράλληλα, ενσωμάτωσής της στην Ευρώπη, ούτως ώστε να μπορούμε να έχουμε τις καλύτερες διμερείς σχέσεις με τον δύσκολο αυτό γείτονα, εφόσον βέβαια σέβεται και αυτός το Διεθνές Δίκαιο.

Μεγάλη αποτυχία της Ευρώπης όμως και νομίζω θα συμφωνήσετε σε αυτό, έχουμε στο άλλο μείζον ζήτημα που έχουμε κοινά προβλήματα, το προσφυγικό και το μεταναστευτικό. Όπως είπε και η συνάδελφος, κυρία Γιαννάκου, δεν μπορούμε να ανεχθούμε άλλο την παράταση του Κανονισμού του Δουβλίνου, που ουσιαστικά ρίχνει το βάρος της αντιμετώπισης του προσφυγικού και του μεταναστευτικού, ενός πανευρωπαϊκού προβλήματος, μόνο στις χώρες εισόδου.

Είναι όμως πολύ ευρύτερο το θέμα, αγαπητές και αγαπητοί συνάδελφοι. Χρειαζόμαστε πράγματι μια κοινή ευρωπαϊκή πολιτική που θα κάνει την Ε.Ε. διεθνή παίκτη. Όχι απλώς να «συρόμαστε» πίσω από τις πολιτικές άλλων χωρών όπως οι ΗΠΑ. Θα πρέπει, επίσης, να έχουμε και μια αυτόνομη στρατηγική άμυνα απέναντι στο ΝΑΤΟ, να προωθήσουμε αντιλήψεις που κι άλλες χώρες όπως η Γαλλία υποστηρίζουν για την ευρωπαϊκή κυριαρχία.

 Τελειώνω, με την ανάγκη να αντιμετωπίσουμε από κοινού και σε πλαίσιο δημοκρατίας και σεβασμού κοινωνικών δικαιωμάτων και τη μεγάλη πρόκληση της εποχής την πανδημία. Ήδη χθες, στο Ευρωπαϊκό Συμβούλιο υπερψηφίστηκε μια πρόταση του Αλέξη Τσίπρα να μην είναι οι πατέντες και τα πνευματικά δικαιώματα στα χέρια των πολυεθνικών εμπόδιο στο να φτάσει το εμβόλιο σε όλους τους πολίτες σε όλες τις χώρες. Θεωρώ, ότι είναι μια πρόταση που πρέπει να υποστηριχθεί από όλους και ήδη στο Ευρωπαϊκό Κοινοβούλιο δεκάδες Ευρωβουλευτές από τις ομάδες της Αριστεράς των «Πρασίνων», των Σοσιαλδημοκρατών υποστηρίζουν.

Πρέπει, λοιπόν, από κοινού να βρούμε παρόμοια τέτοια θέματα κοινής συνεργασίας και να μην είναι η πρώτη αλλά μια σειρά από πολλές άλλες συναντήσεις που θα ακολουθήσουν, αυτές που θα προωθήσουν αυτή την διμερή μας συνεργασία αλλά και τη συνεργασία μας σε επίπεδο Ε.Ε..

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, τον κ. Κατρούγκαλο.

 Το λόγο έχει ο κ. Fassino.

**PIERO FASSINO (Presidente):** Σας ευχαριστώ.

Το λόγο τώρα έχει η αξιότιμη κυρία Di Stasio, Εισηγήτρια στα πλαίσια της Συμφωνίας των δύο χωρών την οριοθέτηση των θαλάσσιων ζωνών.

**IOLANDA DI STASIO (M5S):** Σας ευχαριστώ πάρα πολύ.

Σας ευχαριστώ που μου δίνετε αυτήν την ευκαιρία να σας ενημερώσω γύρω από το θέμα αυτό. Δεν θα ήθελα να επαναλαμβάνομαι, αλλά δυστυχώς, δεν άκουσα το πρώτο μέρος της συνάντησής μας, δεν άκουσα την διερμηνεία προς τα ιταλικά. Ελπίζω, λοιπόν, να μην θίξω θέματα τα οποία είναι τα θέματα τα οποία έχουν ήδη συζητηθεί.

Τα θέματα τα οποία συζητούμε είναι «καυτά». Πραγματικά, σε επίπεδο γεωπολιτικό η Ελλάδα αποτελεί έναν προορισμό ιδιαίτερα δημοφιλή και επιθυμητό σε επίπεδο ενεργειακό. Αναρωτιέμαι, λοιπόν, αν υπάρχει στη συζήτησή μας και αυτό το θέμα, καθώς γίνονται πολλές συζητήσεις εν γένει, αλλά και πολύ συγκεκριμένες συζητήσεις ανάμεσα στην Ελλάδα και στην Τουρκία αυτή την περίοδο.

 Θα ήθελα να ξέρω αν σε νομοθετικό πλαίσιο έχει δρομολογηθεί κάποια διαδικασία αυτή τη στιγμή στην Ελλάδα και για την οριοθέτηση των θαλασσίων ζωνών, γιατί αναρωτιέμαι γενικότερα αν υπάρχει κάποια τέτοια συζήτηση στο Κοινοβούλιο αυτή τη στιγμή, αν υπάρχει κάποιο νομοθετικό πλαίσιο, στην Ιταλία έχει δρομολογηθεί αυτή η διαδικασία.

 Όσον αφορά τώρα στη Συμφωνία, ακούσατε και τους προλαλήσαντες αναμένουμε να επιστρέψουμε στην κανονικότητα προκειμένου να επανακινηθεί η διαδικασία για την Συμφωνία. Αναρωτιέμαι, λοιπόν, αν έχει δρομολογηθεί μια παρόμοια διαδικασία με άλλες χώρες που «βρέχονται» από την Μεσόγειο, αν δηλαδή, επίκειται άλλες παρόμοιες συμφωνίες. Σύντομα, θα ήταν σκόπιμο να δημιουργηθεί ένα φόρουμ στο οποίο θα συζητήσουμε τις προκλήσεις σε γεωπολιτικό επίπεδο και σε επίπεδο προκλήσεων στη θάλασσα.

Θεωρώ ότι ένα φόρουμ με αυτό το θέμα θα ήταν πάρα μα πάρα πολύ σημαντικό, δεδομένων των γεωπολιτικών προκλήσεων που λαμβάνουν χώρα στην περιοχή αυτή την περίοδο.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ την κυρία DI STASIO.

Απλώς, επειδή έθεσε κάποιο ερώτημα, για αν υπάρχει κάποια πρωτοβουλία σε νομοθετικό πλαίσιο στην Ελλάδα για την οριοθέτηση θαλασσίων ζωνών.

Θα ήθελα να σας πληροφορήσω κυρία συνάδελφε, ότι πέρα από τη Συμφωνία -φυσικά- που εμείς κυρώσαμε μεταξύ της χώρας σας και της δικής μας χώρας για την οριοθέτηση των θαλασσίων ζωνών, έχουμε προχωρήσει στη μερική οριοθέτηση και με την Αίγυπτο.

Επίσης, είμαστε σε συζητήσεις, όπως είπε προηγουμένως, η κυρία Γιαννάκου και άλλοι ομιλητές από την πλευρά του Ελληνικού Κοινοβουλίου, με την Αλβανία και ουσιαστικά οδεύουμε προς το Διεθνές Δικαστήριο, όπου εκεί θα λυθεί, η όποια διαφορά μας. Και βεβαίως, διατηρούμε ασφαλώς το αναφαίρετο δικαίωμά μας, το οποίο εδράζεται στο Διεθνές Δίκαιο και στο Δίκαιο της θάλασσας, για την επέκταση των χωρικών μας υδάτων στα 12 μίλια σε όλες τις περιοχές, όπως συμβαίνει με όλα τα κράτη, τα οποία έχουν αντίστοιχα συμφέροντα και δικαιώματα.

Στο σημείο αυτό θα ήθελα να παρακαλέσω τον κύριο Ανδρέα Λοβέρδο, πρώην Υπουργό και βουλευτή του Κινήματος Αλλαγής, να πάρει το λόγο.

Το λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Φυσική παρουσία του Κινήματος Αλλαγής):** Κύριε Πρόεδρε της Επιτροπής Εξωτερικών της Ιταλικής Βουλής, κύριε Πρόεδρε της Επιτροπής Εξωτερικών και Άμυνας της Ελληνικής Βουλής, καλησπέρα.

Επιτρέψτε μου από την πλευρά του Σοσιαλιστικού Κόμματος της Ελλάδας, να πω στον περιορισμένο χρόνο που έχω, ορισμένα πράγματα.

Πρώτον, να υπογραμμίσω και να εξάρω το ρόλο του Ιταλού Προέδρου της Δημοκρατίας, του κυρίου Σέρτζιο Ματαρέλα, ο οποίος σε μια σειρά από στιγμές έχει δείξει, ότι είναι ένας πραγματικά σημαντικός Ιταλός και ευρωπαίος πολιτικός και θα θίξω πέντε θέματα, ξεκινώντας από τα εμβόλια.

Αγαπητοί συνάδελφοι της Ιταλικής Βουλής, πραγματικά είναι απογοητευτική η κατάσταση σε ό,τι αφορά τη λειτουργία της Ευρωπαϊκής Ένωσης σε σχέση με τα εμβόλια.

Οι λαοί μας ταλαιπωρούνται, όλοι μας απειλούμεθα και η χαρακτηριστική αδυναμία της Ευρωπαϊκής Ένωσης που είναι οι αργοπορίες υπογραμμίστηκε και εδώ ως αργοπορία, σε θέμα, όμως, ζωής και θανάτου, των ευρωπαίων πολιτών.

Το δεύτερο θέμα που θα θίξω είναι η ανάγκη και η Ιταλική Δημοκρατία να κυρώσει τη Συμφωνία για την Αποκλειστική Οικονομική Ζώνη που υπεγράφη ανάμεσα στην Ελλάδα και την Ιταλία πριν από λίγους μήνες και την οποία, η Ελληνική Βουλή, έχει ήδη κυρώσει.

 Άρα, η Επιτροπή Εξωτερικών Υποθέσεων της Ιταλίας πρέπει να πάρει μία σχετική πρωτοβουλία για τη γρηγορότερη δυνατή κύρωση.

Επίσης, θεωρούμε πάρα πολύ χρήσιμο η Ιταλική Δημοκρατία, να υπογράψει τη Συμφωνία για τον αγωγό φυσικού αερίου EAST MED. Έχει τοποθετηθεί θετικά η Ιταλική Κυβέρνηση, αλλά, ακόμα δεν έχει υπάρξει η σχετική υπογραφή.

Ενώνω τη φωνή μου με την βουλευτή της Νέας Δημοκρατίας, την κυρία Γιαννάκου, τον βουλευτή του ΣΥΡΙΖΑ, τον κύριο Κατρούγκαλο σε ό,τι αφορά την ανάγκη αλλαγής της Συνθήκης του Δουβλίνου. Δεν μπορεί τα κράτη που υποδέχονται πρώτα προσφυγικές και μεταναστευτικές ροές, να είναι και τα κράτη που αναλαμβάνουν όλο το κόστος, είτε αυτό είναι οικονομικό, είτε αυτό είναι ανθρώπινο, είτε αυτό είναι πολιτισμικό, είτε αυτό σχετίζεται με την εγκληματικότητα και ενίοτε και με την τρομοκρατία.

Το τελευταίο θέμα που θα θίξω σχετίζεται με την κατάσταση στη Νοτιοανατολική Μεσόγειο. Η Ιταλική Δημοκρατία και τα Ιταλικά Κόμματα, γνωρίζουν πάρα μα πάρα μα πάρα πολύ καλά τα προβλήματα που προκύπτουν από τη συμπεριφορά της Τουρκίας. Η Ελλάδα, έχει να επιδείξει τα τελευταία χρόνια, τις τελευταίες δεκαετίες και πάντως, οπωσδήποτε μετά το Δεύτερο Παγκόσμιο Πόλεμο, μία υποδειγματική συμπεριφορά.

Τα τελευταία χρόνια σημειώνουμε τα εξής, τη συμφωνία με την Ιταλία για την υφαλοκρηπίδα το 1977 που δηλώνει ότι οι χώρες άμα θέλουν, με αμοιβαίες υποχωρήσεις πάντα, υπογραφούν συμφωνίες για τις θαλάσσιες ζώνες, τη συμφωνία πάλι με την Ιταλία το 2020 σχετικά με την αποκλειστική οικονομική ζώνη, και οι δύο χώρες έκαναν στην προκειμένη περίπτωση υποχωρήσεις, την τμηματική συμφωνία όπως ήδη ειπώθηκε της Ελλάδας με την Αίγυπτο για την αποκλειστική οικονομική ζώνη για τις θαλάσσιες ζώνες και την υπογραφή με την Αλβανία για τα ίδια θέματα μιας συμφωνίας το 2009 που δεν καρποφόρησε. Το πρόβλημα εκεί σχετιζόταν με την στάση της αλβανικής πλευράς, εσωτερικό της θέμα, το συνταγματικό της δικαστήριο έκρινε αντισυνταγματική τη συμφωνία και τώρα οι δύο χώρες, που σέβονται το διεθνές δίκαιο, διαμορφώνουν συνυποσχετικό το οποίο και εμείς έχουμε ως κόμμα δει και το έχουμε κρίνει θετικά προκειμένου μετά από λίγους μήνες η οριοθέτηση να αποτελέσει αντικείμενο που θα επιλυθεί στο διεθνές δικαστήριο της Χάγης.

 Οι χώρες που σέβονται τη διεθνή νομιμότητα έτσι πράττουν και όχι όπως πράττει η Τουρκία που όλο το 2020 παραβίαζε τα κυριαρχικά δικαιώματα της Ελλάδος, δεν δέχεται συζητήσεις για την οριοθέτηση των θαλασσίων ζωνών, κάνει μία προσπάθεια εδώ και χρόνια η ημερήσια διάταξη να περιλάβει πάρα πολλά θέματα τινά των οποίων είναι παράνομα τινά των οποίων είναι ανύπαρκτα. Εν πάση περιπτώσει δι’ αυτού του πληθωρικού τρόπου, κατά τρόπο πλάγιο αλλά σαφή, απορρίπτει την οποιαδήποτε προσπάθεια ειρηνικής νόμιμης διευθέτησης κατά το διεθνές δίκαιο του θέματος των θαλασσίων ζωνών. Ευχαριστώ πολύ.

**ΚΩΝΣΤΑΝΤΙΝΟΣ** **ΓΚΙΟΥΛΕΚΑΣ** **(Πρόεδρος** **της** **Επιτροπής):** Ευχαριστούμε και εμείς κύριε Λοβέρδο. Κύριε Πρόεδρε έχετε το λόγο.

**PIERO** **FASSINO** **(Presidente):** Ευχαριστούμε. Ο τελευταίος ομιλητής αναφέρθηκε στην πρόσφατη συμφωνία ανάμεσα στην Ιταλία και στην Ελλάδα. Η Επιτροπή Εξωτερικών Υποθέσεων την έχει ήδη κυρώσει και υπογράψει. Μόλις ξεπεράσουμε την κυβερνητική κρίση που πλήττει τη χώρα μας αυτή την περίοδο και η Βουλή των Αντιπροσώπων θα την επικυρώσει. Ελπίζω να είναι σαφές.

Το λόγο έχει ο κ. Formentini, εκπρόσωπος του κόμματος της Lega του βορρά και Αντιπρόεδρος της Επιτροπής.

**PAOLO** **FORMENTINI** **(LEGA):** Ευχαριστώ πολύ. Είμαι πολύ κοντά στην Ελλάδα, έχω γνωρίσει πολλούς συναδέλφους στα πλαίσια των κοινοβουλευτικών συνελεύσεων των επιτροπών του ΝΑΤΟ και μπόρεσα μέσα από αυτές τις επαφές να κατανοήσω πόσο δύσκολη είναι η αντιμετώπιση του τεράστιου αυτού προβλήματος του μεταναστευτικού και του προσφυγικού. Όλοι οι Ιταλοί που βιώνουν αυτή την τραγωδία του μεταναστευτικού, του προσφυγικού συμφωνούν μαζί μου και βιώνουν τα ίδια συναισθήματα. Όλοι εμείς που ήρθαμε σε επαφή με την Ελλάδα μπορέσαμε να δούμε από κοντά τον επαγγελματισμό με τον οποίο αντιμετώπισαν οι ελληνικές αρχές αυτό το θέμα, τον άριστο πραγματικά τρόπο με τον οποίο ανταπεξέρχονται σε όλα αυτά τα προβλήματα τα οποία προκαλούνται εν μέρει και από την Τουρκία. Μία Τουρκία η οποία βρίσκει ως αφορμή το θέμα για να ασκήσει πιέσεις και στην Ελλάδα και στην Ε.Ε.. Εμείς θεωρούμε ότι η διαδικασία ένταξης της Τουρκίας στην Ε.Ε. έχει σταματήσει να υφίσταται. Θεωρούμε ότι έχει κλείσει κατά την άποψή μας, παρά το ότι δεν έχει δοθεί μια επίσημη τέτοια απορριπτική απάντηση από την Ε.Ε..

Όσον αφορά στον East Med, αυτός ο αγωγός έχει ως εχθρό του την Τουρκία, επίσης. Οι κυβερνήσεις μας πρέπει να είναι πολύ πιο θαρραλέες. Είναι πολύ σημαντικό οι δύο κυβερνήσεις, να αναλάβουν ακόμα περισσότερες πρωτοβουλίες για την προώθηση των συμφερόντων. Ας πούμε, η παρουσία της Eni. Θυμηθείτε το επεισόδιο με το πλοίο Γιαβούζ. Θυμηθείτε, όλα όσα συνέβησαν σε ευρωπαϊκά ύδατα όχι μόνο σε ύδατα Κύπρου, αλλά σε ευρωπαϊκά ύδατα. Δεν πρέπει να ξεχνούμε κάποια πράγματα. Πρέπει να συνεχίσουμε να καταγγέλλουμε αυτά τα περιστατικά, γιατί η συμπεριφορά της Τουρκίας δεν είναι επιβλαβής μονάχα για την Ελλάδα και την Ιταλία, αλλά για ολόκληρη την Ευρώπη. Είναι ένα τεράστιο πρόβλημα και στους κόλπους της ατλαντικής συμμαχίας, μέλη της οποίας είμαστε και οι δύο χώρες και βεβαίως και η Τουρκία. Είναι λοιπόν, τεράστιο το θέμα και για το ΝΑΤΟ. Πρέπει οι χώρες μας, να διαδραματίσουν πρωταγωνιστικό ρόλο στη Μεσόγειο. Δεν μπορούμε πλέον, να ανεχόμαστε τη συμπεριφορά της Τουρκίας και τη συμπεριφορά κάποιων χωρών, που αναδύονται σιγά σιγά, με επιθετικές πολιτικές. Είναι πάρα πολύ σημαντικό να μην ξεχνούμε αυτές τις λεπτομέρειες.

Όσο για την διακίνηση ανθρώπινης σαρκός, το μεταναστευτικό και το προσφυγικό, είναι θέματα τα οποία πρέπει να μας βρίσκουν ενωμένους. Πρέπει όμως, για να παραμείνουμε ενωμένοι, να θυμόμαστε τις κοινές ρίζες μας, για τις οποίες λίγο μιλάμε. Πρέπει να αναβιώσουμε την κοινή γλώσσα μας, την γλώσσα που μας ενώνει, που μας κάνει αδέρφια και θα μας δώσει τη δυνατότητα να ενισχύσουμε περαιτέρω και να αναζωογονήσουμε τις αξίες που μας ενώνουν, τις αξίες που χαρακτηρίζουν τις δύο χώρες μας, τις αξίες του χριστιανισμού, της αλληλεγγύης και της ενότητας. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής)**: Ευχαριστούμε πολύ και πραγματικά. Τις δύο χώρες μας, συνδέουν πάρα πολλά από το παρελθόν. Κύριοι συνάδελφοι είμαι δικηγόρος και δημοσιογράφος. Στις σπουδές μου στη νομική σχολή στο πανεπιστήμιο της Θεσσαλονίκης, την πρωτεύουσα της Μακεδονίας, μεταξύ των άλλων είχαμε ένα μάθημα το οποίο λεγόταν ρωμαϊκό δίκαιο και ακριβώς, έδειχνε την επιρροή των δικαίων, το ρωμαϊκό στο γερμανικό και μετά στο ελληνικό, το αρχαίο ελληνικό προς το ρωμαϊκό. Οι σχέσεις είναι από τους αρχαίους χρόνους πάρα πολύ στενές, στις δύο χώρες και βεβαίως, συνεχίζουν και αυτό είναι το σημαντικό μέχρι σήμερα.

Το λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ(Φυσική παρουσία Ελληνική Λύση)**: Ευχαριστώ, στέλνουμε τους χαιρετισμούς μας στην Ιταλία, στους συναδέλφους. Είναι χαρά, που συνομιλούμε μαζί τους. Πριν μπω στην εισήγησή μου, θα ήθελα να αναφερθώ στην τοποθέτηση της συναδέλφου κυρίας Quartapelle Procopio, η οποία είπε ότι η Ελλάδα βγήκε από την κρίση. Μάλλον έχει λανθασμένες πληροφορίες ή εμείς ζούμε σε άλλη χώρα. Καμία χώρα Ελλάδα δεν βγήκε από την κρίση, δυστυχώς. Θα ήθελα να πω, ότι κανείς στην αίθουσα αυτήν αγαπητοί συνάδελφοι και νομίζω και στη δική σας αίθουσα στην Ιταλία που βρίσκεστε τώρα εκεί, δεν μπορεί να αμφισβητήσει ότι την Ελλάδα και την Ιταλία συνδέουν ισχυροί δεσμοί. Υπάρχει μια στενή συνεργασία και ο στόχος είναι κοινός, για μια ισχυρή Ευρώπη και αυτά που λέω τώρα ανήκουν πιο πολύ στη θεωρία. Είμαστε χώρες, με κοινά χαρακτηριστικά και σε πληθυσμιακό, αλλά και σε γεωγραφικό επίπεδο. Ωστόσο, οι πρόσφατες εξελίξεις στην ανατολική Μεσόγειο και στην ευρύτερη περιοχή, απαιτούν μια νέα μορφή συνεργασίας μεταξύ Ελλάδας και Ιταλίας.

Μία διμερή συνεργασία που θα απαντά σε μια σειρά κρίσιμων θεμάτων, που έχουν να κάνουν με την ασφάλεια στην ευρύτερη περιοχή. Ό, τι συμβαίνει στην Ανατολική Μεσόγειο δεν αφορά μόνο στην Ελλάδα, όπως και ότι συμβαίνει στην Κεντρική Μεσόγειο δεν μπορεί και δεν πρέπει να αφορά μόνο την Ιταλία.

Η παράνομη μετανάστευση, το λαθρομεταναστευτικό, για παράδειγμα, έχει επηρεάσει τις χώρες μας πολύ περισσότερο από άλλες ευρωπαϊκές χώρες. Στην Ιταλία, όμως, με πολιτικές που ακολούθησε στο παρελθόν κυρίως ο κ. Σαλβίνι, έχετε δείξει ένα πιο αποτελεσματικό τρόπο αντιμετώπισης του φαινομένου που στην Ελλάδα απειλεί πλέον -και είναι απειλή αυτό- να αλλοιώσει τα δημογραφικά μας χαρακτηριστικά.

 Ίσως οι δύο χώρες στο σημείο αυτό θα έπρεπε να συνεργαστούμε εκτενέστερα πάνω στο θέμα αυτό, αλλά και από την άλλη θα έπρεπε η δική μας πλευρά, η ελληνική κυβέρνηση, να δείξει διάθεση να το αντιμετωπίσει στη ρίζα του κακού και στην ουσία του.

 Να απαιτήσουμε, λοιπόν, από την Ευρωπαϊκή Ένωση να αναλάβουν πραγματικά τις ευθύνες τους και να πάρουν στις χώρες τους τους παράνομους μετανάστες, προκειμένου να αποσυμφορηθεί ο ευρωπαϊκός νότος. Να συνεργαστούμε σε επιχειρησιακό επίπεδο φύλαξης των θαλασσίων συνόρων μας. Να συνδράμουμε εμείς όποτε δέχεστε ροές εσείς από τη Βόρειο Αφρική. Να συνδράμετε και εσείς στο Αιγαίο. Να συνεργαστούμε στη δημιουργία buffer zones, πιθανώς στη Λιβύη, όπου θα μπορούν να παραμένουν εκεί όσοι επιχειρούν παράνομα να μπουν στην Ευρώπη. Και φυσικά θα πρέπει να συνεργαστούμε, κύριοι συνάδελφοι και σε ό,τι έχει να κάνει με τον αστάθμητο παράγοντα που λέγεται Τουρκία, οι ενέργειες της οποίας έχουν στόχο την αποσταθεροποίηση της περιοχής.

Ένα θερμό επεισόδιο σίγουρα θα επηρεάσει την Ελλάδα, αλλά και η Ιταλία θα είναι από τις πρώτες χώρες που θα επηρεαστεί. Η αποσταθεροποίηση στην Ανατολική Μεσόγειο θα έχει άμεσο αντίκτυπο και στο εμπόριο και στον τουρισμό. Ο εχθρός, λοιπόν, είναι κοινός και ως τέτοιος θα πρέπει να αντιμετωπιστεί. Μέχρι τώρα, όμως -και εδώ, δυστυχώς, θα πρέπει να το πω αυτό, αγαπητοί συνάδελφοι στην Ιταλία - η Ιταλία κρατάει μια μετριοπαθή στάση σε ό,τι έχει να κάνει με την τουρκική προκλητικότητα.

Αντιλαμβανόμαστε, το γνωρίζουμε, ότι υπάρχουν οικονομικοί δεσμοί μεταξύ της Ιταλίας και της Τουρκίας, αλλά κάποια στιγμή πρέπει, όχι μόνο η Ιταλία, αλλά όλες οι χώρες μέλη της Ευρωπαϊκής Ένωσης, να ξεκαθαρίσουν προς τον Ερντογάν ότι δεν μπορεί να συμπεριφέρεται παραβατικά, δεν μπορεί να συμπεριφέρεται ως τρομοκράτης της περιοχής απέναντι σε μια χώρα που, επίσης, ανήκει στην ευρωπαϊκή οικογένεια και αυτή η χώρα είναι η Ελλάδα. Θα θέλαμε τις γειτονικές μας χώρες στο πλευρό μας απέναντι σε αυτή τη συνεχή τουρκική προκλητικότητα.

Εμείς ως Ελληνική Λύση λέμε την αλήθεια και φωνάζουμε και λέμε ότι είμαστε μόνοι μας και ας ανήκουμε στην Ευρωπαϊκή Ένωση, γιατί υπάρχουν οικονομικοί δεσμοί και το χρήμα μπαίνει πάνω απ όλα. Σήμερα κιόλας η Γερμανία είπε όχι στον δικό μας Έλληνα Υπουργό Εθνικής Άμυνας στο αίτημα της Ελλάδας να μπλοκαριστούν τα έξι γερμανικά υποβρύχια προς την Τουρκία και η Γερμανία είπε όχι. Φυσικά αφού η Γερμανία κάνει μπίζνες.

Θα θέλαμε, επίσης, να έχουμε και μια απάντηση από την Ιταλία από κάποιο συνάδελφο του κυβερνώντος μάλλον κόμματος, γιατί δεν έχει υπογράψει η Ιταλία ακόμη τη συμφωνία για τον Eastmed, τον αγωγό που θα έχει κατάληξη στην Ιταλία και θα αλλάξει τα ενεργειακά δεδομένα στην περιοχή.

Όλες αυτές οι κινήσεις είναι που δείχνουν διάθεση για συνεργασία και εμείς σας την έχουμε δείξει την καλή μας διάθεση και με το παραπάνω και στην πρόσφατη συμφωνία Ελλάδας - Ιταλίας για τον καθορισμό Ανεξάρτητης Οικονομικής Ζώνης μεταξύ Ελλάδας και Ιταλίας νομίζω ότι το δείξαμε με το παραπάνω. Και πρόσβαση στους Ιταλούς ψαράδες δώσαμε σε ελληνικά χωρικά ύδατα για να μπορούν να ψαρεύουν την κόκκινη γαρίδα και μειωμένη επήρεια δώσαμε, γι΄ αυτό και η Ελληνική Λύση δεν υπερψήφισε τη συμφωνία αυτή, γιατί θεωρούμε λάθος το ότι δώσαμε σε δικά μας νησιά μειωμένη επήρεια και ξέρετε πολύ καλά ότι μιλάμε για περιοχές με τεράστια κοιτάσματα φυσικού αερίου, πετρελαίου και …... Γενικώς, τι κάναμε εμείς σαν Ελλάδα; Δώσαμε, δώσαμε, δώσαμε και δεν έχουμε καταλάβει γιατί θα έπρεπε να τα δώσουμε αυτά.

Συνεπώς, κύριε Πρόεδρε και κλείνω με αυτό, αυτό που λέμε στην Ελληνική Λύση είναι ότι η Ελλάδα δεν πρέπει μόνο να δίνει, η Ελλάδα θα πρέπει να παίρνει κιόλας και στο πλαίσιο αυτό θα περιμέναμε από τη φίλη χώρα Ιταλία να δούμε έμπρακτα και χειροπιαστά τη στήριξή της απέναντι στις σύγχρονες προκλήσεις της εποχής. Σας ευχαριστώ πολύ.

**PIERO FASSINO (Presidente):** Ευχαριστώ πολύ. Ο λόγος στην αξιότιμη, κυρία Boldrini, που υπήρξε Πρόεδρος της Βουλής των Αντιπροσώπων, μέλος της Επιτροπής μας και, βεβαίως, μέλος του Δημοκρατικού Κόμματος. Παρακαλώ, Laura.

**LAURA BOLDRINI:** Ευχαριστώ πολύ κ. Πρόεδρε. Ευχαριστώ και τον Έλληνα Πρόεδρο, τις συναδέλφους και τους συναδέλφους από την Ελλάδα. Θα ήθελα να θίξω τρία θέματα. Για την σχέση ανάμεσα στην Ελλάδα και την Τουρκία που, όμως, έχει, ήδη, συζητηθεί επαρκώς, θα ήθελα περισσότερες πληροφορίες γύρω από την συνάντηση που έγινε στις 25 Ιανουαρίου στην Κωνσταντινούπολη στα πλαίσια του 61ου κύκλου συζητήσεων με στόχο την εξεύρεση λύσης για την κρίση που πλήττει την Ανατολική Μεσόγειο. Θα ήθελα, λοιπόν, να ρωτήσω, αν υπήρξαν εξελίξεις στα πλαίσια αυτής της συνάντησης. Επίσης, Θα ήθελα να μάθω αναφορικά με το λιμένα Πειραιώς. Ακούσαμε, ότι έγινε μια σημαντικότατη επένδυση από την Κίνα και, προσφάτως, διάβασα, ότι η Κίνα θέλει να μετατρέψει τον Πειραιά, το μεγαλύτερο λιμάνι για container. Διαβάσαμε αυτή την πληροφορία στον τύπο, εδώ στην Ιταλία και θα ήθελα να ξέρω, εάν όντως ισχύει. Θα ήθελα να λάβω κάποιες πληροφορίες από πλευράς σας.

Όσον αφορά στο μεταναστευτικό θα ήθελα να απευθυνθώ στον κύριο βουλευτή που, μόλις, μίλησε λέγοντάς του, ότι δεν έχει απόλυτα σωστή πληροφόρηση γύρω από όλα όσα έγιναν εδώ στην Ιταλία. Ο Σαλβίνι δεν έλυσε κανένα απολύτως θέμα που να αφορούσε το μεταναστευτικό. Ο Σαλβίνι ήθελε να διώξει 500.000 μετανάστες. Αυτό, όμως, για να το κάνει έπρεπε να έχει συμφωνίες με τις αντίστοιχες χώρες, πράγμα το οποίο δεν κατάφερε. Έδωσε, λοιπόν, μια υπόσχεση που δεν μπόρεσε να την κρατήσει, αλλά γνωρίζαμε βεβαίως πολλοί εξ ημών, ότι αυτή την υπόσχεση που είχε δώσει ο Σαλβίνι, ούτως η άλλως δεν θα μπορούσε να την κρατήσει. Θα παρακαλούσα, λοιπόν, τον συνάδελφο να πληροφορηθεί λίγο περισσότερο για το τι ακριβώς έγινε στην Ιταλία. Συμφωνώ με τον συνάδελφο, κύριο Κατρούγκαλο, ότι η Ευρωπαϊκή Ένωση δεν πρέπει να έχει αυτό τα πρόσωπο που πληγώνει τους πολίτες, αλλά θα πρέπει να έχει ένα πιο κοινωνικό πρόσωπο. Εγώ επισκέφθηκα την Ελλάδα τα προηγούμενα χρόνια και είδα την οδύνη του ελληνικού λαού. Η Ευρωπαϊκή Ένωση, σίγουρα, ξεπέρασε πολλές δυσκολίες, όμως, το κόστος υπήρξε ιδιαιτέρως βαρύ και για την Ελλάδα ακόμη βαρύτερο. Εκφράζω, λοιπόν, την απόλυτη αλληλεγγύη μου προς τον ελληνικό λαό για όλα όσα βίωσε κατά τη διάρκεια της οικονομικής κρίσης.

 Τούτου λεχθέντος, θα ήθελα να προσθέσω, ότι η Ευρωπαϊκή Ένωση έκανε πολύ περισσότερα βήματα τους τελευταίους τρεις μήνες απ’ ότι τα τελευταία 20 χρόνια γιατί κατάλαβε, ότι πρέπει να ξεπεράσουμε τα εμπόδια και τους περιορισμούς των συμφωνιών και να αφουγκραστούμε, πραγματικά, τις ανάγκες των πολιτών και των λαών. Ίσως, λοιπόν, μπορούμε επιτέλους να μιλήσουμε άμεσα για μια Ευρώπη η οποία θα είναι πολύ πιο ευαίσθητη στις πραγματικές ανάγκες των πολιτών με διαφορετική οικονομική πολιτική και μεγαλύτερη ενσωμάτωση.

 Να ξεπεράσουμε τα εμπόδια των συνθηκών που έχουμε υπογράψει. Δεν νομίζω ότι μπορούμε να επιστρέψουμε στις πολιτικές που εφαρμόζαμε πριν την πανδημία. Πρέπει να ξεπεράσουμε, να εξελίξουμε την προσέγγιση του «Κανονισμού του Δουβλίνου» και για να το πράξουμε αυτό πρέπει εμείς οι χώρες της Μεσογείου να ενώσουμε τις δυνάμεις μας.

Ευχαριστώ πάρα πολύ και τους δύο Προέδρους που επεδίωξαν αυτή τη συνάντηση με στόχο την ενίσχυση της συνεργασίας μας για να διαχειριστούμε πραγματικά την μεταναστευτική κρίση με σεβασμό των θεμελιωδών δικαιωμάτων των αιτούντων άσυλο και των μεταναστών εν γένει, γιατί, όλα αυτά αποτελούν σημαντικότατα μέρη της Ευρωπαϊκής Ένωσης και των νόμων που τη διέπουν. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος,Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης) Καββαδάς Αθανάσιος, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Δούνια Παναγιώτα, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κυρία Πρόεδρε για τα όσα σημαντικά σημειώσατε και πράγματι με προσήλωση και στο Διεθνές Δίκαιο και με απόλυτο σεβασμό στα ανθρώπινα δικαιώματα προσπαθούμε - τόσο η δική σας χώρα και το γνωρίζουμε όσο και βεβαίως στην Ελλάδα - να μπορέσουμε να αντιμετωπίσουμε αυτό το πρόβλημα. Ωστόσο, η αλληλεγγύη από την πλευρά της Ευρωπαϊκής Ένωσης προς τις χώρες υποδοχής, όπως διαπίστωσαν πολλοί συνάδελφοι προηγουμένως που πήραν το λόγο και όπως και ο ίδιος ο κύριος Πρόεδρος, ο κ.Fassino σημείωσε, είναι πάρα πολύ σημαντική.

Δυο λόγια μόνο πριν καλέσω την επομένη Εισηγήτριά μας από την Ελληνική Βουλή, την κυρία Σακοράφα.

 Επειδή ρωτήσατε για τις διερευνητικές επαφές, για τον 61ο γύρο, θέλουμε να σας μεταφέρουμε ότι υπάρχει συμφωνία για νεότερη συνάντηση των δύο πλευρών. Βέβαια, αυτές, όπως ακριβώς το λέει και ο όρος είναι διερευνητικές επαφές, δεν πρόκειται για καμία συμφωνία, απλώς διερευνάται το πεδίο πάνω στο οποίο ενδεχομένως θα μπορούσε να υπάρξει κάποια συνεννόηση, κάποιος διάλογος. Ευχόμαστε και ελπίζουμε η Τουρκία να σεβαστεί το Διεθνές Δίκαιο, αλλά γι’ αυτό θα πρέπει να δείξει και συνέπεια, αλλά και διάρκεια σε χρόνο και να μην είναι μόνον μια προσχηματική στάση.

 Για το Λιμάνι του Πειραιώς, βεβαίως υπάρχει μια μεγάλη επένδυση κινεζικών συμφερόντων στο πρώτο λιμάνι της Ελλάδος, της χώρας μας, μια επένδυση που πραγματικά προχωρεί, όπως υπάρχει ενδιαφέρον, βεβαίως και από άλλες πλευρές.

 Θα παρακαλούσα τώρα την Εισηγήτρια από την παράταξη ΜέΡΑ25, την Βουλευτή, κυρία Σοφία Σακοράφα να πάρει το λόγο.

**ΣΟΦΙΑ ΣΑΚΟΡΑΦΑ (Φυσική Παρουσία του ΜέΡΑ25):** Ευχαριστώ πολύ, κύριε Πρόεδρε και να σας συγχαρώ για την πρωτοβουλία, γιατί, πραγματικά είναι πάρα πολύ σημαντική.

Να χαιρετίσουμε και να καλωσορίσουμε και εμείς από την πλευρά μας τον κύριο Πρόεδρο, αλλά και τους σεβαστούς συναδέλφους από την Ιταλία και να πω ότι είμαι υποχρεωμένη να ξεκινήσω με τη θέση του κόμματός μας, του ΜέΡΑ25 για την πρόσφατη Συμφωνία Ελλάδας και Ιταλίας για τις θαλάσσιες ζώνες.

 Τη συγκεκριμένη Συμφωνία την καταψηφίσαμε, γιατί, πιστεύουμε ότι είναι ετεροβαρής, ότι είναι μια συμφωνία που περιέχει μονόπλευρη παραχώρηση στην άσκηση της εθνικής κυριαρχίας μας. Επίσης, ενέχει και παραβίαση της αρχής της «μέσης γραμμής» του Διεθνούς Δικαίου αφού ορίζει μειωμένη επήρεια των ελληνικών νησιών σε σχέση με τις απέναντι Ιταλικές Αρχές.

Το θέμα για εμάς γίνεται πιο σοβαρό ακόμη αν συνεκτιμήσουμε ότι οι παραχωρήσεις αυτές έγιναν στο πλαίσιο μιας θνησιγενούς πολιτικής, εννοώ την διαβόητη διπλωματία των αγωγών.

Στη σημερινή εποχή κανένας εχέφρων επιχειρηματίας δεν θα κάνει μακροπρόθεσμες επενδύσεις στα ορυκτά καύσιμα που έχουν πολύ δυσανάλογο κόστος. Κι όμως, κύριοι συνάδελφοι, πάνω σε τέτοιες πρακτικές «στήνεται» στην περιοχή μας ένα συγκρουσιακό γεωπολιτικό «σκηνικό». Πρόκειται για έναν παραλογισμό που όμως αφήνει έντονο το αποτύπωμά του με την όξυνση των διεθνών σχέσεων και τη δημιουργία συνθηκών σύγκρουσης.

Σ’ αυτή τη συγκυρία είναι ιδιαίτερα προβληματικός και ο αποσταθεροποιητικός ρόλος της Τουρκίας. Ο κύριος Ερντογάν ακολουθεί μια πολιτική που απειλεί άμεσα την ειρήνη σε ολοένα και περισσότερες περιοχές.

Ο κύριος Ερντογάν ακολουθεί μια πολιτική που απειλεί άμεσα την ειρήνη σε ολοένα και περισσότερες περιοχές. Η Τουρκία δεν διστάζει, για τους δικούς της σκοπούς, να στηρίζει τις ακραίες φιλοπολεμικές τάσεις της στον ισλαμικό κόσμο. Τέτοιες ακρότητες άφησαν βαθιές και ανεπούλωτες πληγές στη Συρία και μάλιστα αυτές τις πολιτικές θέλει να εφαρμόσει, την ίδια την πολιτική, στη βόρεια Αφρική αλλά και στη ζώνη του Σαχέλ και όλα αυτά γίνονται μόνο για το όφελος μιας άπληστης ολιγαρχίας. Το ζήτημα, λοιπόν, είναι ποια είναι η αντίδραση της δημοκρατικής διεθνούς κοινότητας απέναντι στην πολιτική βουλιμία τέτοιων ολιγαρχών. Πιστεύω πως όλοι έχουμε διδαχθεί από την ιστορία πως η πολιτική κατευνασμού δεν αποτρέπει τον πόλεμο και η χώρα μας πλήρωσε πολύ ακριβά το τίμημα του κατευνασμού στον τελευταίο παγκόσμιο πόλεμο, αλλά και στην Ιταλία θεωρούμε ότι έμειναν ανεξίτηλα τα σημάδια του.

Υπάρχει όμως και μία πιο άμεση και κρίσιμη πλευρά. Η Ελλάδα, όπως και η Κύπρος, υφίσταται μια άμεση επίθεση κλιμακούμενων διεκδικήσεων από την πλευρά της Τουρκίας, που φτάνουν μέχρι την άμεση και ευθεία αμφισβήτηση της κυριαρχίας και των κυριαρχικών μας δικαιωμάτων, με πλήρη περιφρόνηση των αρχών του διεθνούς δικαίου. Δεν μπορούμε να μην επισημάνουμε ότι οι σύμμαχες χώρες δεν έχουν την αναμενόμενη και επιβαλλόμενη αποφασιστική στάση για την αντιμετώπιση αυτής της κατάστασης. Ακόμα και στο πλαίσιο της Ευρωπαϊκής Ένωσης υπάρχει μια πολιτική που παραπέμπει σε απαράδεκτη ανοχή απέναντι σε αυτήν την απροκάλυπτη επίθεση εναντίον δύο χωρών - μελών της Ευρωπαϊκής Ένωσης. Όλοι γνωρίζουμε ότι η ανοχή, κυρίες και κύριοι συνάδελφοι, λειτουργεί σαν ενθάρρυνση.

Πρέπει να αναφερθώ και στους εξοπλισμούς, διότι, από τη Μεταπολίτευση και μέχρι σήμερα, η Ελλάδα σε ποσοστό επί του ΑΕΠ δαπανά σχεδόν τα διπλάσια από τη χώρα σας σε εισαγωγές όπλων. Ο Κικέρων έχει θέσει ένα αλάνθαστο κριτήριο που ισχύει και στις ανθρώπινες και στις διεθνείς σχέσεις και συνίσταται σε ένα απλό ερώτημα. Ποιος ωφελείται; Ποιο είναι το όφελος για τη μέση πολιτική οικογένεια και την ιταλική οικογένεια από το γεγονός ότι η Τουρκία τα τελευταία 50 χρόνια έχει σχεδόν διπλασιάσει το ποσοστό της στις αγορές όπλων από την Ιταλία και, εν τέλει, αρκεί αυτό το όφελος για να παραβλέπουμε τα προβλήματα που δημιουργεί το έλλειμμα δημοκρατίας στην Τουρκία και στους λαούς της; Και κάτι ακόμα. Έστω και αν αποτιμούμε αυτό το όφελος, ας πούμε, σε «χ» ευρώ, το αντίστοιχο κόστος σε τι θα το μετρήσουμε; Σε πόσες ζωές καταστρέφονται; Σε αίμα; Σε πνιγμένους στη Μεσόγειο; Στους στοιβαγμένοι σε σκηνές της Μόριας και στο Καρά Τεπέ ή στα κοντέινερ των ιταλικών προαστίων;

Οι δύο χώρες μας, κύριοι συνάδελφοι, επωμίζονται το κύριο βάρος αυτής της κατάστασης και είναι οι πρώτες που καλούνται να διαχειριστούν το τεράστιο αυτό πρόβλημα ή μάλλον, για να είμαστε πιο ακριβείς, υποχρεώνονται να το κάνουν. Οι συρράξεις και οι συνθήκες ζωής στις πληττώμενες χώρες δημιουργούν αλλεπάλληλα κύματα προσφύγων. Όμως η προσφυγιά αντιμετωπίζεται μόνο ριζικά και δεν είναι ριζική αντιμετώπιση το να χτίζουμε γύρω μας κάστρα. Αν δεν κάνουμε ότι είναι δυνατόν για να αλλάξουν οι συνθήκες στις χώρες προέλευσης, απλώς θα ανακυκλώνουμε και το δικό μας πρόβλημα, αλλά και το δικό τους πρόβλημα. Οι εμπόλεμες συγκρούσεις, η απόλυτη εξαθλίωση και η αδυναμία επιβίωσης όλο και μεγαλύτερο μαζών, ακόμα και οι συνέπειες της κλιματικής αλλαγής, θα ανατροφοδοτούν διαρκώς το πρόβλημα.

Εδώ υπάρχει και ένα άλλο θεμελιώδες πολιτικό ζήτημα. Η κυρίαρχη ευρωπαϊκή πολιτική ανατροφοδοτεί διαρκώς το πρόβλημα. Πολιτικές με περιορισμένη εντολή, συνήθως τετραετίας για τη χώρα τους, δημιουργούν δυσμενείς συνθήκες διαβίωσης σε βάθος δεκαετιών. Αφού μετέχουν στη δημιουργία του προβλήματος, κατόπιν επικαλούνται ότι αυτοί είναι οι μόνοι που μπορούν και να το λύσουν και φυσικά δεν το καταφέρνουν. Το αποτέλεσμα είναι και πάλι ανακύκλωση και επιδείνωση του προβλήματος. Δεν έχουμε, λοιπόν, το δικαίωμα να μην αντισταθούμε σε αυτήν την πραγματικότητα. Δεν έχουμε αυτό το δικαίωμα ιδίως εμείς οι δυο, Ελλάδα και Ιταλία, γιατί οι δύο λαοί μας είναι που ανέδειξαν αξίες όπως η αξιοπρέπεια και η ανθρωπιά. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κύριος Andrea Delmastro delle Vedove.

ANDREA DELMASTRO DELLE VEDONE (Fratelli d’ Italia): Πραγματικά δεν ξέρω τι θα μπορούσα να πω ως προς τη θέση μας περί πλειοψηφίας και τα λοιπά. Είναι πολύ σημαντική η συνάντηση αυτή γιατί η συμφωνία που υπεγράφη ανάμεσα στην Ελλάδα και την Ιταλία είναι μια συμφωνία που αποτελεί μια πρώτη ανεπαρκή όμως απάντηση στον επεκτατισμό του Ερντογάν. Ένα πρόβλημα που περικλείει και την Ελλάδα και την Ιταλία. Με κοινό τρόπο και δεν θέλω να υποτιμήσω την βαρύτητα του προβλήματος στην Ελλάδα. Θέλω όμως να πω ότι δυστυχώς, με την ντροπιαστική σιωπή της Ευρώπης ο Ερντογάν, εξακολουθεί να προωθεί την πολιτική αποσταθεροποίησης και στην Λιβύη εισάγοντας όπλα και τροφοδοτώντας συγκρούσεις. Αυτό δείχνει ότι όλα τα θέματα είναι αλληλένδετα, δηλαδή, η παύση αυτής της …αλλά και η αντιμετώπιση των μεταναστών-αλληλένδετα αυτά τα θέματα-γιατί ο Ερντογάν χρησιμοποιεί το προσφυγικό για να απειλήσει την Ελλάδα, όλο το Νότο αλλά και ολόκληρη την Ευρώπη.

Η Ελλάδα και η Ιταλία, ανεξάρτητα από τις διαφορές τους θα πρέπει να ενωθούνε και να αντιμετωπίσουνε από κοινού τον Ερντογάν. Ο Ερντογάν όμως, ακόμα απολαμβάνει τα οφέλη της προ ενταξιακής περιόδου και διαδικασίας μέσα στην Ευρωπαϊκή Ένωση. Τι κάνει όμως εξακολουθεί να τροφοδοτεί την υγειονομική πολιτική του , την επεκτατική πολιτική του και προωθεί το Ισλάμ. Είδαμε τι έγινε με την Αγία Σοφία αυτό είναι πάρα πολύ ανησυχητικό. Θέλω λοιπόν να εκφράσω την απόλυτη αλληλεγγύη μου στους Έλληνες όμως πραγματικά, η ανεπαρκής πολιτική της Ευρώπης, η ντροπιαστική πραγματικά …επέτρεψε αυτή την κατάσταση, επιτρέπει στον Ερντογάν να προωθεί τις ..πολιτικές του, εξακολουθεί να δημιουργεί προβλήματα στην Κύπρο. Εξακολουθούμε να αφήνουμε τον Ερντογάν να κάνει αυτά τα οποία θέλει να στέλνει τα πλοία του στα ελληνικά ύδατα, να απειλεί να δημιουργεί εντάσεις.

Άρα λοιπόν θέλω να σας πω ότι έχουμε καταθέσει ένα ψήφισμα που ζητάει να ζητήσει η Ιταλία επισήμως την ανάκληση του αιτήματός της Τουρκίας να εισέλθει ως μέλος στην Ευρωπαϊκή Ένωση. Διότι, δεν είναι δυνατόν να βρίσκεται ακόμα σε προ ενταξιακή περίοδο μια χώρα η οποία τροφοδοτεί τέτοιου είδους εντάσεις, η οποία εξακολουθεί να δημιουργεί τεράστιες εντάσεις στην Ανατολική Μεσόγειο και στην Ευρώπη. Γνωρίζουμε πάρα πολύ καλά πως κινείται σε επίπεδο όπλων, σε επίπεδο μετανάστευσης, είναι πραγματικά ντροπιαστική όλη αυτή η διαδικασία, είναι ντροπιαστική η στάση αυτή της Ευρωπαϊκής Ένωσης. Είδαμε μια τη έγινε και στο παρελθόν, είδαμε μια Ευρώπη η οποία εξακολουθούσε για μήνες να αναβάλει τα θέματα που προκαλούσε η Τουρκία. Να αναβάλει να αντιμετωπίσει ..που προκαλούσε η Τουρκία.

Πρέπει λοιπόν, η Ευρώπη να ξαναβρεί τις προτεραιότητες τις η Ουγγαρία, η Πολωνία, δεν θέλω να υπεισέλθω σε λεπτομέρειες σε όσα έγιναν εκεί.

Δεν θέλω να υπεισέλθω σε λεπτομέρειες σε όλα όσα έγιναν εκεί. Σε κάθε περίπτωση, όμως, η Πολωνία και η Ουγγαρία δεν έχουν στείλει ακόμα τα πλοία τους σε ξένα χωρικά ύδατα, όπως έκανε η Τουρκία.

Άρα, λοιπόν, η Ευρώπη θα πρέπει να πάψει να ασχολείται με θέματα που δεν είναι απόλυτη προτεραιότητα και θα πρέπει να πάψει να αναβάλει συνεχώς την αποτελεσματική αντιμετώπιση της επεκτατικής, προκλητικής και απειλητικής πολιτικής του Ερντογάν.

 Θα πρέπει, λοιπόν, να αντιμετωπίσει με μεγαλύτερη αποτελεσματικότητα τις απειλές στην εθνική κυριαρχία των χωρών.

Ευχαριστώ πολύ.

**PIERRO FASSINO (Presidente PD)**: Ευχαριστώ πολύ.

Ο λόγος σε εσάς ξανά, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστώ πολύ, κύριε συνάδελφε, κύριε Fassino.

 Με αφορμή τα όσα είπε προηγουμένως ο συνάδελφος να πω, ότι στο πλαίσιο αυτής της προκλητικής συμπεριφοράς της Τουρκίας τον περασμένο Φεβρουάριο - Μάρτιο πριν από ένα χρόνο η Ελλάδα αντιμετώπισε μια απόπειρα παραβίασης των συνόρων της στη χερσαία πλευρά στον Έβρο, όταν η Τουρκία επιχείρησε χρησιμοποιώντας ως εργαλείο πρόσφυγες να επιχειρήσει τη διάσπαση της γραμμής των συνόρων.

 Χαρήκαμε ιδιαίτερα όταν μετά την – φυσικά - πολύ επιτυχή απόκρουση αυτής της ιδιότυπης απόπειρας εισβολής ότι αξιωματούχοι από την Ευρωπαϊκή Ένωση, όπως ο Πρόεδρος του Ευρωπαϊκού Συμβουλίου, η Πρόεδρος της Ευρωπαϊκής Επιτροπής μετά από πρόσκληση του Έλληνα Πρωθυπουργού του Κυριάκου Μητσοτάκη ήρθαν, επισκέφθηκαν την περιοχή και διαπίστωσαν ιδίοις όμμασι ακριβώς πώς προκαλεί η Τουρκία σε όλη την περιοχή.

Ήταν, όμως, ένα διπλό κέρδος για μας, γιατί ταυτόχρονα με την απόκρουση αυτής της απόπειρας της Τουρκίας έγινε πολύ καλύτερα αντιληπτό - θα έλεγα - από όλους τους συναδέλφους και φίλους εταίρους και συμμάχους στην Ευρώπη, στην ευρωπαϊκή οικογένεια ότι η Ελλάδα δεν φυλάγει μόνο τα δικά της σύνορα. Η Ελλάδα φυλάει τα σύνορα της Ευρωπαϊκής Ένωσης, γιατί τα σύνορα της Ελλάδας ανατολικά είναι και τα σύνορα της μεγάλης ευρωπαϊκής οικογένειας και αυτό είναι κάτι που βλέπουμε ότι συνεχώς κερδίζει έδαφος μέσα στην Ευρώπη, μέσα στην Ευρωπαϊκή Ένωση και ολοένα και περισσότεροι αντιλαμβάνονται τη μεγάλη προσπάθεια που έχει αναλάβει η χώρα μας.

Κύριε Πρόεδρε, εμείς στο σημείο αυτό ολοκληρώσαμε τον κύκλο των Εισηγητών και έχουμε κάποιους συναδέλφους Βουλευτές οι οποίοι ζήτησαν να πάρουν το λόγο.

 Θα ξεκινήσω, λοιπόν, δίνοντας το λόγο στον πρώτο συνάδελφο που είναι ο Πρόεδρος της Επιτροπής Εξοπλιστικών Προγραμμάτων της Ελληνικής Βουλής, συνάδελφος Βουλευτής και πρώην Υπουργός ο κύριος Αθανάσιος Δαβάκης.

Βέβαια, με την ευκαιρία αυτή θα ήθελα μόνο να πω, επειδή μιλάμε για τις πολύ καλές σχέσεις που έχουμε τα δύο κράτη, ότι εμείς εδώ στο Ελληνικό Κοινοβούλιο καθημερινά συναντάμε το δικό σας εθνικό σύμβολο, κύριε Πρόεδρε, που έχετε όπως σας βλέπουμε στα αριστερά σας, την ιταλική σημαία. Απέναντι από το Ελληνικό Κοινοβούλιο βρίσκεται η Πρεσβεία της χώρας σας της Ιταλίας, όπου κυματίζει η ελληνική σημαία στην πλατεία Συντάγματος, δηλαδή, στο κέντρο της Αθήνας. Και το λέω αυτό για τους συναδέλφους φίλους από την Ιταλία που δεν έχουν επισκεφθεί την Ελλάδα και θα είναι χαρά μας να την επισκεφτούν και να τους φιλοξενήσουμε.

Το Ελληνικό Κοινοβούλιο στεγάζεται σε ένα εμβληματικό κτίριο που σχετίζεται με την νεότερη ελληνική μας ιστορία. Εδώ ήταν τα πρώτα ανάκτορα, όταν εμείς αποκτήσαμε την ανεξαρτησία μας και αποκτήσαμε βασιλεία τότε στο πλαίσιο της μοναρχίας.

 Η Ελλάδα φέτος, λοιπόν, το 2021 γιορτάζει τα διακόσια χρόνια της ανεξαρτησίας της από την επανάσταση του 1821 και δεν ξεχνάμε ποτέ τη συμβολή πολλών Ιταλών φιλελλήνων που ήρθαν στην Ελλάδα, που αγωνίστηκαν μαζί με τους Έλληνες αγωνιστές για την ανεξαρτησία μας, την ελευθερία μας μετά από τα 400 χρόνια της δουλείας υπό τον τουρκικό ζυγό και είναι κάτι για το οποίο η Ελλάδα στέκει με ευγνωμοσύνη πραγματικά προς εκείνους τους ανθρώπους πολλοί από τους οποίους θυσιάστηκαν μαζί με Έλληνες αγωνιστές για την ελευθερία μας, για την ανεξαρτησία μας.

 Ειλικρινά σας ευχαριστούμε.

 Τον κύριο Δαβάκη, παρακαλώ, τον Βουλευτή Λακωνίας του Ελληνικού Κοινοβουλίου και Πρόεδρο της Επιτροπής Εξοπλιστικών Προγραμμάτων να πάρει το λόγο.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ πολύ, κύριε Πρόεδρε.

Πράγματι, θέλω να εξάρω αυτήν την πρωτοβουλία για την από κοινού συνεδρίαση των δύο Επιτροπών μας -της Επιτροπής Εθνικής Άμυνας και Εξωτερικών Υποθέσεων της Βουλής των Ελλήνων και της Επιτροπής Εξωτερικών Υποθέσεων της ιταλικής Βουλής των Αντιπροσώπων της φίλης Ιταλίας. Όπως πολύ σωστά είπατε, μας συνδέουν πολλαπλοί δεσμοί, βαθιές ιστορικές και πολυδιάστατες σχέσεις μεταξύ μας.

Να συμπληρώσω, γιατί και εσείς ως ιστοριοδίφης γνωρίζετε τα θέματα. Να σημειώσω, λοιπόν, σε αυτό που είπατε ότι η ιταλική πρεσβεία στεγάζεται στην οικία ενός Έλληνα πρίγκηπα της παλαιάς ελληνικής δυναστείας, του πρίγκιπα Νικολάου, ενός φιλότεχνου ανθρώπου, ο οποίος έχει γράψει και απομνημονεύματα και δείχνει, με αυτό τον τρόπο, την Ιταλία, στην οποία έχει περιέλθει αυτό το ακίνητο, δείχνει τους δεσμούς και με την ιστορία αυτού του τόπου και με τους ανθρώπους που την έγραψαν.

Όπως είπα, οι σχέσεις μας είναι άρρηκτες και μεγάλες. Πανάρχαιες οι σχέσεις των δύο χωρών. Αλλά, εκτός από αυτό το ενεργειακό πεδίο, στο οποίο ελπίζουμε να δούμε στο μέλλον μια ενεργότερη συμμετοχή της φίλης Ιταλίας στις προσπάθειες κατασκευής του αγωγού EAST MED, έχουμε και στενές σχέσεις και στον τομέα της άμυνας, όπου οι Ένοπλες Δυνάμεις της Ελλάδος, της χώρας μας, διαθέτουν και λειτουργούν ιταλικά προϊόντα, όπως όπως καλά ξέρετε, κύριε Πρόεδρε, τα αεροσκάφη C-27, τα οποία ενδυναμώνουν την αεροπορική άμυνα της χώρας μας στο πεδίο των μεταγωγών.

Πρόσφατα, μάλιστα, η αρμόδια Επιτροπή Εξοπλιστικών Προγραμμάτων, στην οποία και εσείς είστε μέλος και προεδρεύω, ενέκρινε την ενεργοποίηση του προγράμματος της εν συνεχεία υποστήριξης, του follow support, των εν λόγω αεροσκαφών από την κατασκευάστρια ιταλική εταιρεία.

Επίσης, θα ήθελα να χαιρετίσω τις πρόσφατες προσπάθειες για επαναπροσέγγιση και καλλιέργεια επαφών μεταξύ της Ιταλίας και του ηγέτη του εθνικού στρατού της Λιβύης του στρατηγού Χαλίφα Χάφταρ. Πιστεύω πως μια ισορροπημένη ευρωπαϊκή στάση απέναντι στην κατάσταση που επικρατεί στη Λιβύη θα συνεισφέρει τα μέγιστα στην όσο το δυνατόν ταχύτερη αποκλιμάκωση της κατάστασης και την επίτευξη μιας πολιτικής συμφωνίας.

Και μιας που αναφέρθηκα στη Λιβύη, να πω, επίσης, ότι το μεταναστευτικό και η επιβολή κυρώσεων στην Τουρκία είναι ακόμη δύο τομείς, στους οποίους θεωρώ ότι η συνεργασία μεταξύ της Ιταλίας και της Ελλάδας θα μπορούσε να εμβαθύνει ακόμη περισσότερο, όπως ελέχθη και από αρκετούς άλλους ομιλητές -σημειώνω τον κύριο Λοβέρδο, αλλά και άλλους- και στις δικές σας ουσιαστικές παρεμβάσεις.

Είναι πιστεύω προφανές σε όλους μας ότι η επιθετική συμπεριφορά της Τουρκίας αφορά το σύνολο των κρατών μελών της Ευρωπαϊκής Ένωσης. Γι’ αυτό το λόγο, πιστεύω ότι, μόνο η συντεταγμένη κοινή μας δράση, στο ευρωπαϊκό επίπεδο, μπορεί να στείλει ένα μήνυμα προς τη χώρα αυτή ότι οι απειλές κατά κρατών μελών της Ευρωπαϊκής Ένωσης, η συστηματική καταπάτηση του διεθνούς δικαίου, η παραβίαση των δημοκρατικών αρχών και της ελευθεροτυπίας και ο παρεμβατισμός σε εμφύλιες και διεθνείς συγκρούσεις, όπως παρατηρούμε, είναι συμπεριφορές που δεν ταιριάζουν σε ένα κράτος που επιθυμεί -όπως λέει- να διατηρεί καλές σχέσεις με την Ευρωπαϊκή Ένωση.

Πιστεύω, λοιπόν, ότι όλα αυτά τα στοιχεία συνθέτουν μία υπόθεση εργασίας που μπορεί να εμβαθύνει ακόμη περισσότερο μεταξύ της Ιταλίας και της χώρας μας. Διότι, αυτή η εμβάθυνση θα στηριχθεί σε ένα έδαφος που, όπως προείπαμε, έχει καλλιεργηθεί με τους αιώνες και με την σημερινή πολιτική, την οποία ασκεί η Ελλάδα και η Ιταλία μεταξύ τους.

Σάς ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε πολύ, κύριε Δαβάκη.

Παρακαλώ τον Πρόεδρο κύριο Fassino να πάρει το λόγο.

**PIERO FASSINO (PRESIDENTE) :** Θα ήθελα να επιστρέψω σε κάποια θέματα που ετέθησαν, κυρίως, στα παρακάτω : Αρχικά, η Λιβύη. Εμείς, πραγματικά, ενδιαφερόμαστε πολύ για όλα όσα συμβαίνουν στη Λιβύη, για λόγους ιστορικούς, πολιτικούς, σχέσεων, εγγύτητας, γειτονίας κ.ο.κ.. Και εργαζόμαστε, ώστε να εξευρεθεί άμεσα μια πολιτική λύση, η οποία θα εδράζεται στις διαπραγματεύσεις μεταξύ των μερών, που είναι πάνω από δύο. Απλουστεύονται τα πράγματα και παρουσιάζονται ως σύγκρουση ανάμεσα στην Τρίπολη και στο Τομπρούκ, αλλά και μεταξύ και Χαφτάρ. Αυτό είναι μόνο ένα μέρος της αλήθειας και της πραγματικότητας. Αν τα μέρη που εμπλέκονται ήταν μόνο δύο, τότε η επίτευξη της συμφωνίας, ίσως να ήταν πιο εύκολη. Τα μέρη που εμπλέκονται, όμως, είναι πολύ περισσότερα. Είναι πολύ περισσότερα τα μέτωπα και πολύ ανεξάρτητα από την Κυβέρνηση της Τρίπολης. Υποστηρίζουν το ρόλο της Τρίπολης, αλλά υπογραμμίζοντας και προωθώντας τη δική τους ανεξαρτησία.

Ο Χαφτάρ, λοιπόν, είναι ένας από τους πρωταγωνιστές, αλλά το Κοινοβούλιο του Τομπρούκ, είναι ένας άλλος πρωταγωνιστής. Άρα, λοιπόν, η σύνθεση, είναι αρκετά περίπλοκη, καθώς η Λιβύη είναι μια χώρα παραδοσιακά δύσκολη στις συμφωνίες. Το να καθίσουν όλοι γύρω από ένα τραπέζι, είναι απλό. Το θέμα είναι, τι γίνεται όταν σηκωθούν από αυτό το τραπέζι της διαπραγμάτευσης. Αυτά έχουμε δει να γίνονται στο παρελθόν. Μετά την αποτυχία του Χαφτάρ, κυριαρχεί η στρατιωτική λύση. Για το Δεκέμβριο του 2021, έχει ορισθεί μία ημερομηνία για πιθανές εκλογές. Ας ελπίσουμε ότι θα φθάσουμε σε αυτήν την ημερομηνία. Έχουμε ένα χρόνο. Ας ελπίσουμε ότι οι εκλογές πραγματικά θα γίνουν. Δεν είναι, όμως, δεδομένο αυτό.

Άρα, λοιπόν, η κοινή δράση για να ευνοήσουμε τον διάλογο μεταξύ όλων των εμπλεκομένων μερών, είναι θεμελιώδους σημασίας. Γιατί η λύση δεν μπορεί να είναι στρατιωτική. Και θα ήθελα να συνδέσω με αυτό μια άλλη πτυχή, που δεν την έχουμε αντιμετωπίσει μέχρι τώρα. Η Μεσόγειος όλη πλήττεται από συγκρούσεις, μέχρι τα στενά του Γιβραλτάρ. Το Ιράν, με όλα τα προβλήματα που αντιμετωπίζει. Η ευθραυστότητα στο Ιράκ. Η Συρία, η Υεμένη. Η αστάθεια στο Λίβανο, στην Τυνησία, στην Αλγερία. Η παρουσία των τρομοκρατών στο και στον Κόλπο της . Η σύγκρουση, ο εμφύλιος, δηλαδή, στην Αιθιοπία. Η αστάθεια και η επισφάλεια που κυριαρχεί στην Σομαλία. Δηλαδή, η Μεσόγειος ποτέ δεν ήταν μια εύκολη θάλασσα. Όμως, σε κάθε περιοχή, αυτή τη στιγμή, υπάρχει μία κρίση, υφίσταται μια κρίση. Δηλαδή, η Ανατολική Μεσόγειος είναι ένα μέρος αυτής της κρίσης. Ίσως η μεγαλύτερη, η εντονότερη κρίση να συμβαίνει εκεί.

Άρα, λοιπόν, είναι ένα θέμα τεράστιο αυτό και δεν υπάρχει κανένα πολυμερές εργαλείο διακυβέρνησης και επίλυσης των προβλημάτων. Γιατί η Ευρωπαϊκή Ένωση ακόμα είναι κολλημένη στη Βαρκελώνη του 1995. Το σύστημα ασφαλείας, συλλογικής ασφαλείας, που υιοθετήθηκε στο Ελσίνκι το 1975, είναι, θα έλεγα, παρωχημένο.

(Συνέχεια ομιλίας κ. PIERO FASSINO, Presidente)

Δεν έχουμε ένα σύστημα διακυβέρνησης για τη Μεσόγειο πολυμερές, που να μας επιτρέπει να φτάσουμε σε πραγματικά μεγαλύτερη και σταθερότερη ασφάλεια. Θεωρώ ότι αυτό είναι ένα θέμα, γύρω από το οποίο πρέπει να σκεφτούμε πολύ σοβαρά. Δεν έχω τις απαντήσεις βεβαίως. Η σύγκρουση στον Καύκασο, μεταξύ Αρμενίας και Αζερμπαϊτζάν, για παράδειγμα. Ο ΟΟΣΑ που προέκυψε από το Ελσίνκι, γιατί γεννήθηκε; Για να αποφεύγει αυτού του είδους τις συγκρούσεις, να τις αποτρέπει. Όμως, τίποτα δεν είπε, ούτε λέξη. Αντιθέτως, υπήρξε η ομάδα του Μινσκ το 1991 και μετά από είκοσι χρόνια, τίποτα δεν κατάφερε να επιλύσει και φτάσαμε σε ένα πόλεμο. Μιλούμε τώρα για έναν οργανισμό συλλογικής ασφάλειας, ο όποιος δεν είναι σε θέση να αποτρέψει ούτε μια σύγκρουση ανάμεσα σε δύο χώρες. Που να σκεφτούμε και τη συλλογική ασφάλεια. Σε καμία περίπτωση δεν είναι σε θέση να αντιμετωπίσει τα προβλήματα. Χρειαζόμαστε, λοιπόν, ένα εργαλείο πολυμερές για τη Μεσόγειο. Είναι επείγον, πραγματικά, να δημιουργήσουμε, να χαράξουμε, μια νέα στρατηγική για τη Μεσόγειο, που να αντανακλά τις σημερινές, πραγματικές ανάγκες και να αναρωτηθούμε, με ποιο τρόπο μπορούμε να επαν εκκινήσουμε και να επαν εγκαθιδρύσουμε ένα σύστημα συλλογικής προστασίας και ασφάλειας για τη Μεσόγειο.

Μετά, τα δυτικά Βαλκάνια. Στη Θεσσαλονίκη το 2003, το Ευρωπαϊκό Συμβούλιο, άνοιξε τον δρόμο για την ευρωπαϊκή πορεία των δυτικών Βαλκανίων. Δεκαοχτώ χρόνια έχουν περάσει και ακόμα δεν έχουμε φθάσει στο στόχο, γιατί οι διαπραγματεύσεις με το Μαυροβούνιο και τη Σερβία θα ολοκληρωθούν το 2025. Με την βόρεια Μακεδονία και την Αλβανία, οι διαπραγματεύσεις αποφασίστηκαν, αλλά δεν έχουν ακόμα εκ κινηθεί. Για το Κοσσυφοπέδιο και τη Βοσνία, η προοπτική είναι ακόμα για το πιο απώτερο μέλλον. Σε κάθε περίπτωση, η κατάσταση θα φτάσει στα 30 χρόνια μετά τη Θεσσαλονίκη; Αυτός είναι ένας τεράστιος κίνδυνος. Γιατί απομακρυνόμενοι από την ευρωπαϊκή προοπτική, φοβάμαι ότι θα μπορούσαν να επιστρέψουν εντάσεις εθνοτικές, κίνδυνοι πολέμου, προβλήματα που θα απειλούσαν τη σταθερότητα της περιοχής και θα απειλούσαν και την ευρύτερη Μεσόγειο και την Ελλάδα και την Ιταλία, γιατί θα πληγούμε άμεσα. Κι αυτό είναι ένα θέμα, το οποίο θεωρώ αξίζει να αντιμετωπίσουμε, στα πλαίσια των κοινών δραστηριοτήτων μας. Θεωρώ ότι είναι προτεραιότητα. Αυτά είχα να πω και σας επιστρέφω τον λόγο, ευχαριστώντας σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Σας ευχαριστώ πολύ κύριε Πρόεδρε. Πάρα πολύ σημαντικά όλα αυτά τα οποία θίξατε και βεβαίως, αυτό που είπατε, ότι η Μεσόγειος που είναι η θάλασσα που μας ενώνει, πολλές φορές, είναι μια θάλασσα που έχει τρικυμίες. Σε ότι αφορά στη Λιβύη, που είναι γνωστό το Ιταλικό ενδιαφέρον, βεβαίως, υπάρχει πολύ έντονο ελληνικό ενδιαφέρον, παράλληλα. Η χώρα μας, όπως γνωρίζετε, τίθεται σαφώς υπέρ μιας πολιτικής λύσης. Μιας λύσης, η οποία θα έχει τη σφραγίδα της Λιβύης και μιας λύσης, η οποία θα είναι αντιπροσωπευτική και θα περιλαμβάνει όλες τις τάσεις και τις δυνάμεις, πολιτικές και κοινωνικές στη Λιβύη. Και βέβαια, όλα αυτά με την προϋπόθεση της αποχώρησης ξένων δυνάμεων, μισθοφόρων, από το έδαφος της Λιβύης και βεβαίως της διακοπής της παρέμβασης τρίτων χωρών, στα εσωτερικά της Λιβύης. Είναι κάτι που και εμείς επιδιώκουμε και πραγματικά αγωνιζόμαστε γι’ αυτό.

Το λόγο έχει τώρα ο Γραμματέας της Επιτροπής μας, ο κύριος Αναστάσιος Χατζηβασιλείου, βουλευτής της Νέας Δημοκρατίας.

 **ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, αγαπητοί φίλοι από το Ιταλικό Κοινοβούλιο, θέλω και εγώ να εκφράσω τη μεγάλη μου χαρά για αυτήν την εξαιρετική πρωτοβουλία να συναντηθούμε σήμερα διαδικτυακά. Δεν είμαστε απλώς εταίροι στην Ε.Ε., είμαστε φίλοι εδώ και πάρα πολλούς αιώνες όπως έχει ειπωθεί και νωρίτερα αλλά κυρίως ως εταίροι του Νότου συνδεόμαστε με πολλά περισσότερα σε σχέση με άλλους ευρωπαίους.

Η πρώτη συμφωνία για οριοθέτηση θαλασσιών συνόρων με την Ιταλία όπως είπαν και οι προηγούμενοι συνάδελφοι, είναι μια εξαιρετική ένδειξη των καλών σχέσεων που έχουμε ανάμεσά μας. Θέλω, επίσης, να τονίσω τη σπουδαιότητα της κοινοβουλευτικής διπλωματίας και να επιμείνω στην αναβάθμιση αυτού του απαραίτητου βραχίονα εξωτερικής πολιτικής, άλλωστε, εμείς οι Βουλευτές ξέρουμε από «πρώτο χέρι» και τις ανάγκες άλλα και τις προσδοκίες των λαών μας και μπορούμε να δουλέψουμε περισσότερο σε αυτό.

Θέλω, λοιπόν, να καλέσω τους καλούς συναδέλφους μας πέρα από όλα όσα ειπώθηκαν νωρίτερα, να βρούμε έναν κοινό βηματισμό σε δύο πολύ σοβαρά ζητήματα που μας απασχολούν: στο μεταναστευτικό αλλά και στην όποια διάσταση της ευρωπαϊκής πολιτικής γειτονίας.

Για το μεταναστευτικό συμφωνώ με τους Έλληνες συναδέλφους, για το Δουβλίνο και κυρίως με όσα ανέφερε η κυρία Μαριέττα Γιαννάκου, η πρώην Υπουργός. Έτσι, λοιπόν, σε συνεργασία με τις τρίτες χώρες προέλευσης είναι το «κλειδί» για να έχουμε μια καλύτερη διαχείριση. Πρέπει, λοιπόν, η εξωτερική διάσταση της μετανάστευσης να ενισχυθεί περαιτέρω μέσα από το προγράμματα ολοκληρωμένα και μέσα από αμοιβαία επωφελείς εταιρικές σχέσεις με τρίτες χώρες, και προφανώς με την Τουρκία, και επιπλέον θα ήθελα να δώσουν έμφαση στις χώρες του «δρόμου του μεταξιού» από όπου προέρχονται αυξανόμενες ροές παράτυπων μεταναστών και προσφύγων προς την Ε.Ε. τα τελευταία δύο με τρία χρόνια. Θα πρέπει να αξιοποιηθεί όλη η επιρροή της Ε.Ε. στο πλαίσιο της προσέγγισης «more for more» προκειμένου να διασφαλιστεί η αποτελεσματική συνεργασία σε όλους τους τομείς πολιτικής που αποτελεί προϋπόθεση εάν θέλουμε να αναπτύξουμε με τις χώρες αυτές σχέση και σε άλλα πεδία όπως είναι το εμπορικό.

Σε ό,τι αφορά την ευρωπαϊκή πολιτική γειτονίας, θεωρώ κρίσιμη και την αιρεσιμότητα στα χρηματοδοτικά εργαλεία προς τις χώρες αυτές αλλά και την εξατομικευμένη ξεχωριστή προσέγγιση της κάθε περίπτωσης. Η πρωτοβουλία των Υπουργών Εξωτερικών να επαν εκκινήσουν οι σχέσεις της Ε.Ε. με τις χώρες της Νότιας γειτονίας είναι πολύ σημαντική και την χαιρετίζουμε. Είναι απαραίτητο να τεθούν μακροπρόθεσμοι στόχοι στην περιοχή μας σε όλα τα φλέγοντα ζητήματα και είμαστε, επομένως, έτοιμοι να στηρίξουμε κάθε ιταλική πρόταση που κινείται στην κατεύθυνση αυτή. Το πιο σημαντικό, λοιπόν, είναι οι δικές μας χώρες να στείλουν ένα ισχυρό μήνυμα ότι είμαστε έτοιμοι να αναλάβουμε δράση στην περιοχή μας για να στηρίξουμε ενεργά τους γείτονές μας στη μετάβαση, την εδραίωση των δημοκρατικών μεταρρυθμίσεων στις χώρες ώστε να έχουμε κοινωνική και οικονομική ανάπτυξη.

Θα κλείσω απευθυνόμενος στους φίλους του Ιταλικού Κοινοβουλίου. Σας καλούμε να υπερασπιστείτε το διεθνές δίκαιο στο ζήτημα των τουρκικών προκλήσεων και να καταλάβετε τις ελληνικές ευαισθησίες. Η χώρα μας δεν στρέφεται εναντίον καμιά δύναμης, όμως δεν κάνει εκπτώσεις από την τήρηση του διεθνούς δικαίου και των αρχών καλής γειτονίας. Το ίδιο ζητάμε και από την Τουρκία η οποία το 2020 προκαλούσε διαρκώς και παραβιάζει κάθε έννοια δικαίου. Είμαι βέβαιος, ότι κανείς Ιταλός συνάδελφος δεν διαφωνεί με αυτό. Προσβλέπουμε, λοιπόν, την στήριξη και την κατανόηση σας.

Σας ευχαριστώ κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κ. Χατζηβασιλείου.

Κύριε συνάδελφε, κύριε Πρόεδρε, κύριε Fassino, αν δεν υπάρχουν κάποιοι ενδιαφερόμενοι να μιλήσουν από την δική σας Επιτροπή- εννοώ συνάδελφοι Ιταλοί- είναι κάποιοι συνάδελφοι που έχουν ζητήσει το λόγο από την πλευρά του Ελληνικού Κοινοβουλίου της δικής μας Επιτροπής, θα παρακαλούσα, λοιπόν, να μας πείτε αν δεν έχετε εσείς κάποιους άλλους συναδέλφους Ιταλούς, να προχωρήσουμε με την λίστα των Ελλήνων συναδέλφων.

**PIERO FASSINO (Presidente):** Συμφωνώ, ώστενα μπορέσουμε να καταλήξουμε και σε κάποιο συμπεράσματα στη συνέχεια. Δεν υπάρχουν περαιτέρω παρεμβάσεις από πλευράς μας μπορούν να λάβουν τον λόγο οι Έλληνες ομιλητές.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστώ πολύ, κύριε Πρόεδρε.

Προχωρούμε, λοιπόν, με τη λίστα των Ελλήνων βουλευτών.

Θα παρακαλούσα τους συναδέλφους που θα μιλήσουν, όσο μπορούν, να τηρήσουμε το χρόνο.

Το λόγο έχει ο κ. Μπουρνούς.

**ΙΩΑΝΝΗΣ ΜΠΟΥΡΝΟΥΣ:** Αξιότιμοι συνάδελφοι της Ιταλικής Βουλής, κυρίες και κύριοι, καλησπέρα σας από τη Λέσβο.

Η αξιοπιστία της Ευρωπαϊκής Ένωσης, δοκιμάζεται στην περιοχή μας.

Για πόσο ακόμη θα επιτρέπει η Ευρωπαϊκή Ένωση να αμφισβητούνται κυριαρχικά δικαιώματα κρατών-μελών της;

Η αμφισβήτηση μάλιστα αυτή, παίρνει τη μορφή ερευνών με συνοδεία πολεμικών πλοίων.

Τα τελευταία χρόνια η Τουρκία, έχει γίνει παράγοντας αποσταθεροποίησης ολόκληρης της περιοχής και έχει εισβάλει - έχει εμπλακεί σε εμφύλιους πολέμους τεσσάρων χωρών, η Λιβύη, η Συρία, το Ιράκ, το Αζερμπαϊτζάν και δεν υπολογίζω καν τον στρατό κατοχής στην επικράτεια της Κυπριακής Δημοκρατίας.

Εκδίδει χάρτες με διεκδικήσεις της που αν πραγματοποιούνταν, θα έπρεπε να παραβιάσουν κατάφωρα τα κυριαρχικά δικαιώματα ή και την κυριαρχία της Ελλάδας, δημιουργώντας ένα τοξικό κλίμα στην περιοχή και μία παρακαταθήκη συγκρούσεων για το μέλλον.

Οι συνέπειες για την Ελλάδα, είναι σοβαρές.

Μια χώρα που μόλις βγήκε από 10ετή λιτότητα και βάναυση καταστροφή της οικονομίας της, είναι υποχρεωμένη να ζει, υπό την απειλή πολεμικής σύγκρουσης και να κάνει δυσανάλογες δαπάνες για τον εξοπλισμό της.

Ενώ μια μικρή χώρα σαν την Κύπρο, να ζει, υπό τη μόνιμη απειλή καταπάτησης της κυριαρχίας της.

Η αποσταθεροποίηση της Ανατολικής Μεσογείου και της Μέσης Ανατολής, γνωρίζουμε όλοι πως ξεκίνησε και ποιες ήταν οι ευθύνες διαδοχικών Αμερικανικών Κυβερνήσεων. Οφείλουμε σήμερα να υπενθυμίσουμε στη νέα διοίκηση Μπάιντεν, πως έχει ηθικό καθήκον, να εργαστεί, για την ειρήνευση και τις διαπραγματεύσεις για την επίλυση όλων των σοβαρών διενέξεων της περιοχής.

Θα πρέπει η Ευρωπαϊκή Ένωση αλλά και οι δύο χώρες μας, να θέσουν τις Ηνωμένες Πολιτείες, προ των ευθυνών τους. Εδώ να πούμε πως η Ιταλία μαζί με την Ελλάδα, μπορούν να βρουν πιο αποφασιστικό ρόλο στη σταθεροποίηση της περιοχής. Είναι χώρες που διατηρούν διπλωματικό κεφάλαιο στον Αραβικό κόσμο και νομίζουμε πως η μετριοπαθής στάση της Ιταλίας στο ελληνικό ζήτημα, έχει εκτιμηθεί.

Σε κάθε περίπτωση είναι κραυγαλέα η απουσία μιας Ευρωπαϊκής Ένωσης, που θα μπορούσε να παρεμβαίνει αποφασιστικά και να χρησιμοποιεί το κύρος της και την τεράστια οικονομική της δύναμη, για να αποτρέπει συγκρούσεις και να προωθεί την ειρήνη.

Η αποσταθεροποίηση της ευρύτερης περιοχής, συνδέεται και με την έκρηξη του μεταναστευτικού και προσφυγικού ζητήματος των τελευταίων χρόνων.

Η Ελλάδα και η Ιταλία πληρώσανε τις συνέπειες της ανευθυνότητας άλλων δυνάμεων και γίνανε οι χώρες πρώτης γραμμής, που έπρεπε να χειριστούν το πρόβλημα. Κι όλα αυτά, την ώρα που οι χώρες μας, όπως όλες οι χώρες του Νότου, υφίστανται τις συνέπειες ευρωπαϊκών πολιτικών λιτότητας και παράλογων δημοσιονομικών δεσμεύσεων που καταδικάζουν τους λαούς μας, σε σχεδόν μόνιμη ύφεση και υψηλότατη ανεργία. Καλούμαστε να γίνουμε τοίχος, για πρόσφυγες και μετανάστες ή στρατόπεδα για εγκατάσταση προσφύγων, για λογαριασμό των εύπορων βόρειων χωρών που επί τόσα χρόνια προωθούν πολιτικές που γονατίζουν τις οικονομίες μας.

Στο προσεχές μέλλον οι χώρες του Νότου, πρέπει να είμαστε, πιο αποφασιστικές και πιο αλληλέγγυες μεταξύ μας, απέναντι στους βόρειους εταίρους μας.

Τέλος, είναι επείγουσα ανάγκη, η Ευρωπαϊκή Ένωση να εμπλακεί πιο σοβαρά, όχι μόνο στην πάταξη των εγκληματικών δικτύων «Human trafficking» στη Λιβύη, αλλά και στη σταθεροποίηση, την πολιτική και οικονομική ανάπτυξη της Αφρικής.

Η Μεσόγειος έχει γίνει «νεκροταφείο» δεκάδων χιλιάδων απελπισμένων και φτωχών ανθρώπων. Έχουμε ηθική ευθύνη, να σταματήσει αυτό και να επενδύσουμε διπλωματικούς και οικονομικούς πόρους, για να εκλείψουν οι αιτίες της μαζικής μετακίνησης μεταναστών και προσφύγων. Δεν θα μας λύσουν άλλοι τα προβλήματα, πρέπει να το κάνουμε μόνοι μας.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε πολύ, κύριε Μπουρνούς και θα παρακαλούσα τον κύριο Αμανατίδη, βουλευτή του ΣΥΡΙΖΑ και πρώην Υπουργό, να πάρει το λόγο.

Το λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ πολύ κύριε Πρόεδρε. Καταρχήν, θα ήθελα να σας συγχαρώ και εσάς και τον Πρόεδρο της αντίστοιχης Ιταλικής Επιτροπής για την πρωτοβουλία αυτή. Νομίζω ότι θα πρέπει να συνεχιστούν και με άλλα κράτη με τα οποία έχουμε κοινές αρχές και πολύ καλές σχέσεις. Θα ήθελα να συμβάλω στη σημερινή συζήτηση πολύ σύντομα, για να πάμε και στα συμπεράσματα που θεωρώ ότι δεν έχουν ακουστεί κατά τη διάρκεια συζήτησης. Συνεχίζοντας από τη σκέψη του συναδέλφου, του κ. Μπουρνούς από τη Λέσβο, θα ήθελα να πω ότι η Ευρώπη θα πρέπει στα πλαίσια της συνεργασίας των επτά που έχουμε ως χώρες του νότου, αλλά συνολικά η Ε.Ε. και η παγκόσμια κοινότητα να δει το πώς θα αντιμετωπίσει τα προβλήματα τα οποία γεννούν τη μετανάστευση.

Το κομμάτι της βόρειας Αφρικής, το οποίο γεννά αυτή τη στιγμή πολέμους, στο άλλο σημείο στην ανατολή στη Συρία, κ.λπ., γεννά μεταναστευτικά ρεύματα τα οποία έχουν αιτίες. Έχουν συγκεκριμένες αιτίες οι οποίες είναι οι πόλεμοι, οι διώξεις πληθυσμών και ταυτόχρονα η κλιματική αλλαγή. Πρέπει, λοιπόν, να γίνουν δράσεις έτσι ώστε να αντιμετωπιστούν τα αίτια στις περιοχές αυτές. Με προβλημάτισε, βέβαια, η ανακοίνωση της Ύπατης Αρμοστείας, για τους πρόσφυγες, του ΟΗΕ σε σχέση με την κατάσταση η οποία επικρατεί στην Ευρώπη. Άρα, έχουμε ανάγκη και άλλων πολιτικών και δεν είναι η αποτροπή η λύση των προβλημάτων, κατά την άποψή μου. Η λύση των προβλημάτων είναι να αντιμετωπιστούν τα προβλήματα που αντιμετωπίζουν οι χώρες αυτές. Εκεί πρέπει να εστιαστεί η προεδρία της Ε.Ε..

 Δύο θέματα θέλω να βάλω στη σημερινή συζήτηση. Πολύ σωστά χρειαζόμαστε σε έναν κόσμο, ειδικά η περιοχή μας που είναι ασταθής, ένα σύστημα ασφάλειας και συνεργασίας. Σαν Ελλάδα συμπράξαμε μαζί με την Ιταλία φτιάχνοντας τη διαδικασία του Med7, την οποία θα πρέπει να ενεργοποιήσουμε το επόμενο διάστημα ακόμη περισσότερο, ωστόσο στα πλαίσια αυτής της συνεργασίας υπήρχαν δύο σημαντικές διασκέψεις στις οποίες συμμετείχε και η Ιταλία. Ως υπεύθυνος για την πολιτιστική διπλωματία παλιότερα στη χώρα μου διαπίστωσα πόσο ισχυροί μπορεί να είναι οι ίδιοι δεσμοί όταν αναπτύσσονται ανάμεσα σε λαούς και κοινωνίες, ανεξάρτητα από το ποιοι θα είναι στις κυβερνήσεις των κρατών, δημιουργούν το πλαίσιο της συνεννόησης και της κατανόησης μεταξύ των κοινωνιών και των λαών, άρα και το ζητούμενο που είναι η ειρήνη και η καλή συνεργασία.

Έτσι, λοιπόν, η συνεργασία των αρχαίων πολιτισμών, γνωρίζω το πλαίσιο της πανδημίας το οποίο πολύ δύσκολο και δεν γίνεται σε ένα πλαίσιο τέτοιο που κοιτάζουμε να αντιμετωπίσουμε τη πανδημία, ωστόσο πρέπει να βρούμε πάλι φόρμουλες έτσι ώστε να ξαναζωντανέψουμε τη συνεργασία των αρχαίων πολιτισμών στις οποίες συμμετείχε η Ιταλία μαζί με την Ελλάδα, την Κίνα, τη Βολιβία, την Αίγυπτο, το Ιράκ, το Ιράν και το Περού. Είναι μια συνεργασία η οποία στα ζητήματα του πολιτισμού θα φέρει θετικά αποτελέσματα.

 Το δεύτερο είναι οι διασκέψεις τις οποίες είχαμε καθιερώσει για την ασφάλεια και τη σταθερότητα στην ευρύτερη περιοχή της Μεσογείου. Αν δεν κάνω λάθος, είχαν γίνει τρεις διεθνείς διασκέψεις έτσι ώστε να αναδειχθεί μια θετική ατζέντα. Είναι εύκολο ξέρετε να βάζουμε πάντα τα αρνητικά και να λέμε αυτά που μας χωρίζουν. Πρέπει να βρούμε, όμως και αυτά που μας ενώνουν και με τον υπόλοιπο κόσμο. Οι χώρες μας μπορούν και είναι γέφυρες με τον αραβικό κόσμο, έτσι συνολικά η Μεσόγειος να είναι μια θάλασσα πραγματικής ειρήνης. Με τις σκέψεις αυτές ευχαριστώ πραγματικά που μου δώσατε τηα μιλήσω και φυσικά να ακουστώ.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Γκίκας.

**ΣΤΕΦΑΝΟΣ ΓΚΙΚΑΣ**: Θέλω και εγώ με τη σειρά μου να συγχαρώ τους διοργανωτές και εσάς προσωπικά, για αυτή την πολύ καλή πρωτοβουλία, να συναντηθούμε διαδικτυακά με τους Ιταλούς συναδέλφους μας.

Κυρίες και κύριοι, αυτές τις μέρες συμπληρώνονται 25 χρόνια από τα γεγονότα των Ιμίων, που παραλίγο η Ελλάδα με την Τουρκία να βρεθούν σε πολεμική σύρραξη. Είχαμε και τότε καταστάσεις, που μοιάζουν με τις σημερινές. Το καλοκαίρι που πέρασε, φθάσαμε δυο τρεις φορές αρκετά κοντά να έχουμε κάποιο θερμό επεισόδιο, το οποίο θα μπορούσε να μετεξελιχθεί σε κρίση ή σε μείζονα κρίση, κάτι το οποίο θα είχε πάρα πολύ αρνητικές συνέπειες για την Ευρώπη, για την Μεσόγειο, για την περιοχή μας.

Θα σταθώ στα λόγια του Προέδρου της Επιτροπής Εξωτερικών Υποθέσεων της Ιταλικής Βουλής, που είπε κάτι πάρα πολύ σωστό και το σημείωσε επακριβώς. Θα πρέπει να κινηθούμε προς μία στρατηγική συνοχικής προστασίας και ασφάλειας. Είναι κάτι πάρα πολύ σοβαρό, αν αναλογιστεί κανείς ότι έχουν περάσει πάνω από 20 χρόνια, 21 για την ακρίβεια, από τη συμφωνία της Νίκαιας, σε επίπεδο Ευρωπαϊκής Ένωσης, που είπε και η Ευρώπη να δημιουργήσει τον αμυντικό της βραχίονα, κάτι βεβαίως το οποίο δεν έγινε ή τέλος πάντων, δεν λειτουργεί όπως όλοι θα θέλαμε.

Στο πλαίσιο λοιπόν αυτό, θα ήθελα να θέσω υπόψη μια πρόταση δημιουργίας στην περιοχή της Μεσογείου, μίας μόνιμης ναυτικής δύναμης, αεροναυτικής δύναμης, από τις χώρες του νότου, ώστε ακριβώς να είναι ένα πρώτο βήμα στη στρατηγική αυτή της συλλογικής άμυνας και ασφάλειας. Πριν από μερικούς μήνες όταν η χώρα μου με την Τουρκία βρέθηκε σε ένα πολύ δύσκολο σημείο, ο πρόεδρος Μακρόν μιλώντας με τον τότε αμερικανο πρόεδρο Τράμπ, του είπε με απλά λόγια ότι θα πρέπει να επιβάλλουμε την ειρήνη. Χρησιμοποίησε την ορολογία «peace enforcement», δηλαδή επιβολή της ειρήνης. Αυτό λοιπόν, θα μπορούσε να γίνει και στο πλαίσιο των ήδη υπαρχόντων σχημάτων, αλλά και βεβαίως στο πλαίσιο των χωρών του νότου. Είναι μια πρόταση, την οποία καταθέτω στη συνέχεια αυτών που είπε ο πρόεδρος της Επιτροπής Εξωτερικών Υποθέσεων της Ιταλικής Βουλής.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής)**: Το λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ**: Κύριε πρόεδρε κυρίες και κύριοι συνάδελφοι, με ιδιαίτερη χαρά συμμετέχω και εγώ στη συζήτηση αυτή με τους Ιταλούς συναδέλφους. Είναι ιδιαίτερα ικανοποιητικό το γεγονός, ότι αυτές οι επαφές είναι πλέον τακτικές. Μάλιστα, η σημερινή συζήτηση γίνεται στον απόηχο σημαντικών εξελίξεων, που θα έλεγα ότι έχουν επηρεάσει όσο ποτέ άλλοτε τις ζωές μας και την καθημερινότητά μας και αναφέρομαι στην πανδημία του κορονοϊού.

Η Ελλάδα και η Ιταλία απολαμβάνουν ισχυρούς δεσμούς φιλίας και ισχυρές διμερείς διπλωματικές σχέσεις. Ανάμεσα στις δύο χώρες έχει αναπτυχθεί μια σημαντική πολυεπίπεδη συνεργασία στον πολιτισμό, στον τουρισμό, στην επιχειρηματικότητα, σε τομείς όπως η ενέργεια, η αγροτοδιατροφική βιομηχανία, στις υποδομές και στις μεταφορές. Η Ιταλία μάλιστα, αποτελεί έναν πολύ σημαντικό οικονομικό εταίρο για τη χώρα μας, καθώς είναι η χώρα με τις περισσότερες εξαγωγές από ελληνικής πλευράς και στο επενδυτικό τομέα υπάρχουν αντίστοιχες εξελίξεις. Πολλές επιχειρήσεις δραστηριοποιούνται στη χώρα μας. Θα αναφέρω το παράδειγμα της ANSALDO, που δραστηριοποιείται στην κατασκευή του μετρό στην Θεσσαλονίκη, το παράδειγμα της Bonatti, που συμμετείχε ενεργά σε κοινοπρακτικό σχήμα για την κατασκευή του αγωγού φυσικού αερίου ΤΑΠ, το παράδειγμα της Elpedison, που είναι και αυτό ένα κοινοπρακτικό σχήμα στον τομέα της ενέργειας και σε πολλές άλλες περιπτώσεις.

Σημαντική μάλιστα δυναμική στις διμερείς σχέσεις Ελλάδας και Ιταλίας εξελίσσεται στο θέμα των θαλασσίων ζωνών και της ενέργειας με την κατασκευή του Eastmed και στο πλαίσιο της καλής γειτονίας όλες αυτές οι συνεργασίες μάλιστα θα πρέπει να ενισχυθούν περαιτέρω και να ενδυναμωθούν.

Είναι πολύ σημαντικό να συνεχίσουμε να δουλεύουμε μαζί σε πολιτικό, οικονομικό και πολιτιστικό επίπεδο για να διεκδικήσουμε και να προωθήσουμε τις αξίες μας προς όφελος του ευρωπαϊκού οικοδομήματος που αποτελούμε και οι δύο βασικούς στυλοβάτες. Οι χώρες μας μάλιστα συμμετέχουν ενεργά στην ομάδα των επτά κρατών της Μεσογείου τη MED 7. Μια ομάδα, η οποία δημιουργήθηκε μόλις το 2013 με σκοπό το συντονισμό των επτά χωρών της Μεσογείου για την ανάδειξη της μεσογειακής διάστασης των πολιτικών της Ευρωπαϊκής Ένωσης στην ανισοβαρή. κατά την άποψη μου, ευρωπαϊκή ατζέντα. Νομίζω, όμως, ότι αυτή η πρωτοβουλία έχει ατονήσει και θα πρέπει να την ενδυναμώσουμε αναδεικνύοντας τα θέματα ασφάλειας και σταθερότητας στην περιοχή της Μεσογείου.

Τα προβλήματα που μας απασχολούν και απαιτούν άμεσες λύσεις, όπως, η καταπολέμηση της ανεργίας, της δημιουργία νέων συνεργασίας, της ενίσχυσης των μικρομεσαίων επιχειρήσεων, αλλά και τα θέματα που έχουν κοινωνική διάσταση, όπως η αντιμετώπιση του προσφυγικού – μεταναστευτικού, τα πολύ σοβαρά ζητήματα της προστασίας του περιβάλλοντος και της κλιματικής αλλαγής, που αποτελούν και τα δύο απαραίτητες συνθήκες για την οικονομική ευημερία και την βιωσιμότητα του μεσογειακού νότου.

Η Ευρωπαϊκή Ένωση μέχρι σήμερα έχει αντιμετωπίσει σημαντικές προκλήσεις. Θα αναφερθώ στην χρηματοπιστωτική και οικονομική κρίση, τις σχέσεις με τη Ρωσία, τη μεταναστευτική και προσφυγική κρίση. Νομίζω, όμως ότι αυτή που συντάραξε συθέμελα τα θεμέλια του ευρωπαϊκού οικοδομήματος ήταν η αποχώρηση του Ηνωμένου Βασιλείου, το Brexit και η πανδημία του κορωνοϊού, που νομίζω απειλεί άμεσα την ευρωπαϊκή συνοχή και το θέμα που έχει δημιουργηθεί το μεγάλο θέμα με τη διανομή των εμβολίων. Αναφέρθηκε προηγουμένως ο κύριος Κατρούγκαλος στην πρόταση του Προέδρου μας, του Αλέξη Τσίπρα, που αποτέλεσε και τροπολογία που κατατέθηκε από την Ευρώ ομάδα της Αριστεράς που πέρασε με πολύ μεγάλη πλειοψηφία το Ευρωπαϊκό Συμβούλιο, για να θεωρηθούν τα εμβόλια κοινωνικό αγαθό, δημόσιο αγαθό και να διασφαλιστεί η γενικευμένη παραγωγή και διανομή των εμβολίων σε όλες τις χώρες της Ευρωπαϊκής Ένωσης.

Οι αντιδράσεις της Ευρώπης μέχρι στιγμής είναι χαμηλότερες των προσδοκιών. Οι εθνικές ατζέντες φαίνεται ότι υπερισχύουν των κοινών αναγκών και των κοινών αρχών. Αυτό πρέπει να αντιστραφεί. Ειδικότερα μάλιστα όταν ένα κράτος μέλος, όπως στην προκειμένη περίπτωση η Ελλάδα, υφίσταται αυτές τις συνεχιζόμενες παραβιάσεις και της εθνικής μας κυριαρχίας και των κυριαρχικών μας δικαιωμάτων, κατά παράβαση των αρχών του διεθνούς δικαίου, πρέπει σε αυτές τις περιπτώσεις τα κράτη μέλη να αντιδρούν ως μία γροθιά παραμερίζοντας το εθνικό συμφέρον υπέρ του κοινού ευρωπαϊκού στη βάση βέβαια των ευρωπαϊκών αρχών της αλληλεγγύης που είναι οι βασικότερη. Δυστυχώς, όμως, κυρώσεις σε βάρος της Τουρκίας δεν υπήρξαν. Αντίστοιχα είδαμε κυρώσεις, εξαντλήθηκαν οι κυρώσεις σε βάρος της Ρωσίας και της Λευκορωσίας.

Σ΄ αυτό το περιβάλλον, κύριε Πρόεδρε, θεωρώ ότι η ομάδα των MED 7 πρέπει να δυναμώσει. Πρέπει να γίνει πιο ενεργή και σε ένα κοινό μέτωπο να θυμίζουμε συνεχώς την ύπαρξή μας και τα προβλήματά μας και πρέπει να δημιουργήσουμε ένα αρραγές μέτωπο με δυνατή φωνή για να μας ακούσουν όλοι. Πρέπει μαζί να αναδείξουμε την οπτική των λαών του ευρωπαϊκού νότου, με την τόσο μεγάλη ιστορία, με τις μεγάλες δυνατότητες, που δεν γίνεται να βρίσκονται στο περιθώριο της Ευρώπης, αλλά πρέπει να πρωταγωνιστούν σε αυτή.

Σας ευχαριστώ, κ. Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ κι εγώ και κλείνουμε, κυρίες και κύριοι συνάδελφοι, κύριε Πρόεδρε, με τον τελευταίο ομιλητή μας, πρώην Υπουργό σε θέματα μετανάστευσης, τον βουλευτή της Νέας Δημοκρατίας, τον κ. Γιώργο Κουμουτσάκο.

Παρακαλώ, κ. Κουμουτσάκο, έχετε το λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ πολύ, κ. Πρόεδρε. Να ευχαριστήσω, επίσης και τους συναδέλφους από την Ιταλική Βουλή, τον Πρόεδρο της Επιτροπής τους και όλους τους συναδέλφους που έχουν μέχρι τώρα συμμετάσχει σε αυτήν την πολύ ενδιαφέρουσα και χρήσιμη συζήτηση.

Μία γενική παρατήρηση, μια ευχή, αν θέλετε, εύχομαι οι πολιτικές ηγεσίες Ελλάδας και Ιταλίας, αλλά και όλοι εμείς που συμμετέχουμε στην πολιτική ζωή των δύο χωρών να διαμορφώσουμε με τη στάση μας τόσο στενές σχέσεις συνεργασίας, κατανόησης και συντονισμού στην Ευρώπη όσο δυνατά είναι τα αισθήματα που τρέφει ο ένας λαός για τον άλλον. Αν σε επίπεδο πολιτικής συνεργασίας ανταποκριθούμε στα αισθήματα που οι λαοί μας έχουν ο ένας για τον άλλον, ο ιταλικός λαός για τον ελληνικό και ελληνικός για τον ιταλικό, νομίζω ότι θα έχουμε κάνει ένα τεράστιο βήμα προόδου. Διότι η πολιτική μεταξύ φίλων λαών πρέπει να ανταποκρίνεται ακριβώς στα αισθήματα που αυτοί οι λαοί τρέφουν αμοιβαία.

Μετά από αυτή τη γενική παρατήρηση, θα ήθελα να κάνω δύο πολύ σύντομες παρατηρήσεις για δύο πολύ σημαντικές περιοχές συνεργασίας.

Πρώτον, το προσφυγικό. Στο προσφυγικό οι χώρες μας μαζί με τις άλλες χώρες πρώτης γραμμής, δηλαδή την Ιταλία, την Ελλάδα, την Κύπρο, τη Μάλτα και την Ισπανία, διαμορφώσαμε τον τελευταίο χρόνο ένα πολύ λειτουργικό αρραγές και στιβαρό μέτωπο των χωρών πρώτης γραμμής, προκειμένου να υποστηρίξουμε την ανάγκη μιας ισόρροπης μεταναστευτικής ευρωπαϊκής πολιτικής όπου οι υποχρεώσεις των χωρών πρώτης γραμμής, όπως οι χώρες μας, θα βρίσκουν ανταπόκριση και θα εξισορροπούνται από έμπρακτη, πραγματική και εφαρμόσιμη αλληλεγγύη από τα άλλα κράτη μέλη της Ευρωπαϊκής Ένωσης. Καταστήσαμε σαφές προς όλους τους εταίρους μας, ότι εμείς θα αναλάβουμε τις ευθύνες της χώρας πρώτης γραμμής, τις συνοριακές διαδικασίες και την υποχρεωτικότητά τους, αλλά ζητάμε μια αντίστοιχη υποχρεωτικότητα για την χειροπιαστή και πρακτική εφαρμογή της αλληλεγγύης. Αυτή είναι μια θέση παρακαταθήκη και για τις επόμενες Κυβερνήσεις και για όλους εμάς.

Στη μεγάλη συζήτηση που γίνεται στην Ευρώπη για την νέα Μεταναστευτική Πολιτική και την Πολιτική Ασύλου οι πέντε χώρες πρώτης γραμμής με πρωταγωνιστές την Ιταλία και την Ελλάδα, άλλωστε αυτό είναι κάτι που έχουμε συζητήσει επανειλημμένως με την καλή μου φίλη, την κυρία Luciana Lamorgese, έχουμε έναν λόγο παραπάνω να συνεχίσουμε σε αυτή τη γραμμή σταθερά, διότι, αν δεν μείνουμε σταθερά σε αυτή τη γραμμή κινδυνεύουμε η διαπραγμάτευση που έχουμε μπροστά μας, για το νέο Σύμφωνο Μετανάστευσης και Ασύλου, να γείρει επικίνδυνα για τα δικά μας συμφέροντα. Είναι κρίμα εμείς που φυλάττουμε τα σύνορα της Ευρώπης στο μεταναστευτικό να χάσουμε στο τραπέζι της διαπραγμάτευσης αυτά τα οποία, όχι ζητάμε, αλλά αυτά τα οποία δικαιούμαστε, δηλαδή, μεγαλύτερη αλληλεγγύη και πιο αποτελεσματική ευρωπαϊκή πολιτική σε δύο τομείς. Στην καταπολέμηση των δικτύων των λαθροδιακινητών, καθώς επίσης να έχουμε μια πιο αποτελεσματική ευρωπαϊκή πολιτική στις επιστροφές εκείνων που δεν δικαιούνται να μένουν στις χώρες μας, στις τρίτες χώρες από όπου προέρχονται. Όμως, επειδή αυτό είναι δύσκολο να το κάνει σε διμερή βάση και η Ελλάδα και η Ιταλία, γι’ αυτό προκρίνουμε ως χώρες πρώτης γραμμής την ανάγκη μιας στιβαρής ευρωπαϊκής πολιτικής επιστροφών σε τρίτες χώρες.

 Το δεύτερο σημείο, βεβαίως, αφορά την Τουρκία και τις σχέσεις της με την Ευρώπη. Είναι βέβαιο, ότι η σχέση της Τουρκίας και της Ευρώπης όσον αφορά την ενταξιακή διαδικασία είναι μια σχέση που κινείται πάρα πολύ αργά. Ας είμαστε ρεαλιστές. Οι προοπτικές ένταξης της Τουρκίας στην Ευρωπαϊκή Ένωση είναι πολύ μικρές και πολύ βαθιά στην πορεία του χρόνου. Οι ενταξιακές διαδικασίες έχουν ουσιαστικά μπει σε μία βαθιά κατάψυξη. Γι’ αυτό πρέπει να αναζητήσουμε έναν νέο τρόπο, ένα νέο πεδίο λειτουργικών σχέσεων Ευρώπης και Τουρκίας, είτε αυτό λέγεται τελωνειακή ένωση και ενισχυμένη τελωνειακή ένωση, είτε συνεργασία στα θέματα της μετανάστευσης, είτε στην οικονομική συνεργασία. Όμως, αυτό πρέπει να είναι εδραιωμένο σε μία στέρεη βάση και στέρεη βάση είναι, ότι οι σχέσεις με μία τρίτη, εκτός Ευρωπαϊκής Ένωσης, χώρα πρέπει να βασίζονται στο γεγονός, ότι αυτή η χώρα θα σέβεται το Διεθνές Δίκαιο θα υπηρετεί τις σχέσεις καλής γειτονίας και δεν θα δημιουργεί προβλήματα ασφάλειας στην ευρύτερη περιοχή και, βεβαίως, κατά μείζονα λόγο σε άλλα κράτη μέλη, στη συγκεκριμένη περίπτωση στην Ελλάδα και στην Κυπριακή Δημοκρατία.

Εάν αυτό είναι ξεκάθαρο προς την τουρκική πλευρά νομίζω, ότι το πεδίο της θετικής ατζέντας των ευρωτουρκικών σχέσεων είναι πραγματικά και ενδιαφέρον και θα έχει πολλά θετικά να δώσει. Όμως, όπως είπα, μόνο θεμελιωμένο σ’ αυτήν την αυστηρή αιρεσιμότητα, δηλαδή στις δημοκρατικές αρχές, στο κράτος δικαίου, στην ελεύθερη οικονομία, στην ελεύθερη κοινωνία και, βεβαίως, στις σχέσεις καλής γειτονίας έναντι των κρατών μελών της Ευρωπαϊκής Ένωσης, αλλά και έναντι όλων των κρατών της περιοχής και της γειτονιάς της, δηλαδή της Ανατολικής Μεσογείου.

Πολύ γρήγορα, κύριε Πρόεδρε για την προσπάθεια να γίνει μια ευρωμεσογειακή μεγάλη διάσκεψη και συνδιάσκεψη που προωθεί ο κ. Μπορέλ που ακούμε. Είναι ένα πολύ ενδιαφέρον σχέδιο που θα συμμετέχει και η Τουρκία από ότι αντιλαμβάνομαι.

 Εννοείται - και κλείνω με αυτό - ότι σε μια τέτοια ευρωμεσογειακή διάσκεψη για την Ανατολική Μεσόγειο, εννοείται ότι η συμμετοχή της Τουρκίας θα πρέπει να υπάρχει χωρίς η Τουρκία να έχει βάλει ως προϋπόθεση να μην είναι ή να μην εκπροσωπείται όπως της αξίζει η Κυπριακή Δημοκρατία.

 Η Κυπριακή Δημοκρατία πρέπει να είναι παρούσα σε αυτήν τη διεθνή διάσκεψη και από εκεί και πέρα η Τουρκία θα πρέπει να σκεφθεί και να αποφασίσει τη δική της συμμετοχή, αλλά δεν νοείται ευρωμεσογειακή διάσκεψη χωρίς τη συμμετοχή, την πλήρη συμμετοχή όλων των κρατών μελών της Ευρωπαϊκής Ένωσης, δηλαδή και της Κυπριακής Δημοκρατίας.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και τον κύριο Κουμουτσάκο.

Στο σημείο αυτό, ο κύριος Κουμουτσάκος να σημειώσουμε ότι έως πρότινος ήταν Αναπληρωτής Υπουργός για θέματα μετανάστευσης και φυσικά αναφέρθηκε πέραν όλων των άλλων και σε αυτό.

Κύριε Πρόεδρε, κύριε Fassino, στο σημείο αυτό ολοκληρώθηκε και ο κατάλογος των ομιλητών των Ελλήνων Βουλευτών. Οφείλω να σας γνωρίσω ότι παρακολούθησαν την συνεδρίασή μας, την κοινή μας συνεδρίαση, σαράντα οκτώ (48) Έλληνες Βουλευτές, πενήντα τέσσερις (54) στο σύνολο μετέχουν στην Επιτροπή, τη Διαρκή Επιτροπή Εθνικής Άμυνας και Εξωτερικών Υποθέσεων του Ελληνικού Κοινοβουλίου. Από τους πενήντα τέσσερις (54), λοιπόν, Βουλευτές, σαράντα οκτώ (48) Βουλευτές παρακολούθησαν την σημερινή μας συνεδρίαση.

Μίλησαν συνολικά - και από την πλευρά της δικής σας Βουλής, της Ιταλικής Βουλής και της Ελληνικής Βουλής - δεκαοκτώ (18) συνάδελφοι Βουλευτές.

 Παρακαλώ, λοιπόν, στο σημείο αυτό να ακούσουμε τις δικές σας επισημάνσεις σε ένα κείμενο συμπερασμάτων, αφού στο τέλος και εσείς από την πλευρά σας, αλλά και εμείς θα βγάλουμε ένα κείμενο συμπερασμάτων και βεβαίως, θα γνωστοποιήσουμε στον Τύπο τη σημερινή κοινή μας συνεδρίαση.

Παρακαλώ, κύριε Πρόεδρε.

**Piero FASSINO (Πρόεδρος της Επιτροπής Εξωτερικών Υποθέσεων της Βουλής των Αντιπροσώπων της Ιταλίας):** Ήταν ιδιαιτέρως θετική εμπειρία αυτής της συζήτησης. Θα πρότεινα, λοιπόν, να αποτελέσει την απαρχή μιας μόνιμης σχέσης ανταλλαγής απόψεων.

 Η ημερήσια διάταξη της συζήτησής μας ήταν ευρεία. Στην πορεία θα μπορούμε ίσως να έχουμε τη δυνατότητα μιας πιο εστιασμένης προσέγγισης. Αυτή ήταν η πρώτη παρατήρηση μου.

Η δεύτερη πρόταση που θα ήθελα να κάνω αφορά στο Μεταναστευτικό.

Θεωρώ ότι θα ήταν χρήσιμο να επιδιώξουμε να συντάξουμε ένα κοινό έγγραφο, όχι σήμερα βέβαια, αλλά να συντάξουμε, λοιπόν, ένα κοινό έγγραφο γύρω από προτάσεις μεταναστευτικής πολιτικής και να έχουμε την συμβολή και άλλων Μεσογειακών χωρών που πλήττονται επίσης από το πρόβλημα, την Ισπανία για παράδειγμα, τη Μάλτα και να δούμε αυτό το έγγραφο ως συμβολή στην Ευρωπαϊκή Ένωση για τη χάραξη μιας πιο επαρκούς και αποτελεσματικής μεταναστευτικής πολιτικής.

Η τρίτη πρόταση αφορά που καταθέτω, αφορά τη MED-7, στην οποία αναφερθήκαμε πολλάκις κατά την διάρκεια αυτής της συνάντησης. Η πρότασή μου είναι ότι εσείς κύριε πρόεδρε και εγώ να απευθυνθούμε στους προέδρους των ομόλογων επιτροπών των λοιπών 5 χωρών, έτσι ώστε να γίνει μια συνάντηση των προέδρων τους για να συζητήσουμε από κοινού πώς μπορούμε να επαν εκκινήσουμε σε επίπεδο κοινοβουλευτικό την πρωτοβουλία MED-7.

Τέλος, μια ακόμη πρόταση αφορά στις θαλάσσιες ζώνες, ένα θέμα που καταλαμβάνει σημαντικότατη θέση στην ημερήσια διάταξη πολλών χωρών. Αναρωτιέμαι, λοιπόν, αν μπορούμε να προωθήσουμε μια συνάντηση πολεμάρχη με σειρά από χώρες που συζητούν αυτή την περίοδο το θέμα ακριβώς αυτών των θαλάσσιων ζωνών, έτσι ώστε να αρχίσουμε σιγά-σιγά να οικοδομούμε μια κοινή προσέγγιση για την οριοθέτηση των χωρικών υδάτων και των υφαλοκρηπίδα κ.λπ.. Αυτές είναι οι προτάσεις που είχα να καταθέσω. Αν συμφωνείτε, θα ξεκινήσουμε να δουλεύουμε έτσι ώστε να κάνουμε τα απαραίτητα βήματα για την προώθηση όλων αυτών των προτάσεων. Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστώ, πολύ κύριε Πρόεδρε. Με μεγάλη χαρά ακούω τις προτάσεις σας. Ασφαλώς και είμαστε ανοιχτοί σε οποιαδήποτε μορφή συνεργασίας, κυρίως για όλα αυτά τα θέματα που θίξατε, που είναι θέματα όχι μόνο αμοιβαίου ενδιαφέροντος, αλλά και θέματα για τα οποία και η δική σας χώρα και η δική μας χώρα αγωνίζεται, πραγματικά για να μπορέσει να αλλάξει το status quo που υπάρχει στην Ευρώπη.

Αναφέρομαι ιδιαίτερα στην πρόταση που κάνατε για το μεταναστευτικό και για την σύνταξη ενός κοινού εγγράφου προτάσεων, για να μπορέσουμε να ανατρέψουμε αυτό που έως τώρα ισχύει, ρίχνοντας όλο το βάρος σε εμάς, στις χώρες υποδοχής. Θα πρέπει, με άλλα λόγια, να δώσουν να καταλάβουν ακόμη πιο έντονα τα υπόλοιπα κράτη της Ευρωπαϊκής Ένωσης – και δεν αναφέρομαι στα κράτη του νότου, αλλά αναφέρομαι κυρίως στην κεντρική και στην βόρεια Ευρώπη – ότι δεν είναι δυνατόν να συνεχίζεται αυτό το καθεστώς και δεν είναι δυνατόν να επωμιζόμαστε όλο αυτό το βάρος εμείς ως χώρα υποδοχής.

Η Ελλάδα, όπως και η Ιταλία η χώρα σας, το γνωρίζουμε πολύ καλά, γιατί το υφιστάμεθα, άρα με μεγάλη χαρά υπερθεματίζουμε και λέμε ότι, βεβαίως, θα θέλαμε, σε συνεργασία και με τις αρμόδιες αρχές των χωρών μας, να προχωρήσουμε σε κάτι τέτοιο, κάτι το οποίο βέβαια τα φέρνει στο προσκήνιο και την πρώτη πρότασή σας, που είναι πάρα πολύ σημαντική και δείχνει τον δρόμο τον οποίο μπορούμε να ακολουθήσουμε οι δύο Επιτροπές, η Επιτροπή σας και η δική μας Επιτροπή, όπως είπατε, για μια μόνιμη συνεργασία, γιατί ασφαλώς είναι πάρα πολλά θέματα αυτά που μας αφορούν και μας ενώνουν.

Εδώ δεν είναι μία απλή περίπτωση ανταλλαγής απόψεων, αλλά, πράγματι, θα μπορούσαμε να προωθήσουμε και κάποιες κοινές προτάσεις, γιατί όχι, κύριε Πρόεδρε, ακόμη και κοινές δράσεις μέσα στο επίπεδο της ευρωπαϊκής οικογένειας, ως δύο κράτη-μέλη που θα έλεγα ότι στηρίξαμε και συνεχίζουμε να στηρίζουμε με θέρμη το ευρωπαϊκό οικοδόμημα, προκειμένου, πραγματικά, να φτάσουμε εκεί που οι οραματιστές του ευρωπαϊκού οικοδομήματος ξεκίνησαν κάποτε, πριν πολλές δεκαετίες, να οδηγήσουν ολόκληρη την Ευρώπη.

Σε ότι αφορά στην πρόταση για το θέμα της συνάντησης και με τους υπόλοιπους ομολόγους μας των αρμόδιων Επιτροπών των κρατών μελών του Νότου για την ομάδα MED-7, πράγματι και θα έλεγα ότι μπορούμε να τη διευρύνουμε εκτός από τους Προέδρους θα μπορούσαν πραγματικά και κάποιες ομάδες των Επιτροπών μας, να εργαστούν προς αυτή την κατεύθυνση για να μπορέσουμε να συν διαμορφώσουμε πολιτικές προτάσεις πάνω στους άξονες αυτούς. Και βεβαίως το ίδιο ισχύει και πραγματικά, ευχαριστώ πολύ για τις πολύ σημαντικές σας προτάσεις, και για την πολυμερή συνάντηση που είπατε για τα ζητήματα των θαλασσίων ζωνών.

Από τη δική μας πλευρά, πραγματικά δεν θέλαμε να κάνουμε μία πρόταση στην Επιτροπή σας, μια πρόταση όταν ξεπεραστούν και ευχόμαστε το συντομότερο δυνατό τα όποια πολιτικά ζητήματα έχουν ανακύψει στην Ιταλία, που πιστέψτε μας το παρακολουθούμε με ιδιαίτερα ζωηρό ενδιαφέρον γιατί και αγαπούμε τη χώρα σας και είμαστε συνδεδεμένοι με πολλαπλούς δεσμούς με την Ιταλία, θα θέλαμε λοιπόν να σας προτείνουμε στην Επιτροπή της Βουλής των Αντιπροσώπων της φίλης χώρας Ιταλίας, να αναλάβετε μία πρωτοβουλία προς την κατεύθυνση να γίνει αντιληπτό στην Ευρωπαϊκή Ένωση, ότι η αλληλεγγύη πρέπει να επιδεικνύεται στην πράξη και όχι μόνο στα λόγια και όχι μόνο στα ζητήματα όπως προηγουμένως αναφέρατε και θίξαμε και έθιξαν και πάρα πολλοί συνάδελφοί μας όπως είναι το μεταναστευτικό. Επιμένω κύριε Πρόεδρε, στο ζήτημα των προκλήσεων που δέχεται η δική μας χώρα και της επιθετικότητας θα έλεγα που δέχεται από την πλευρά της Τουρκίας.

Θα ήταν λοιπόν πολύ σημαντική για μας μία πρωτοβουλία της Επιτροπής σας προς την κατεύθυνση αυτή, πρώτα απ’ όλα προς τις αντίστοιχες Επιτροπές Ευρωπαϊκών και Άμυνας των χωρών μελών της Ευρωπαϊκής Ένωσης, να αντιληφθούν ότι δεν είναι δυνατόν να αλληθωρίζουνε μπροστά στο φαινόμενο- επαναλαμβάνω μία υποψήφια προς ένταξη χώρα όπως η Τουρκία- να απειλεί ανοιχτά και μάλιστα με απειλές πολέμου δύο κράτη μέλη, την Κυπριακή Δημοκρατία και την Ελλάδα. Και δεύτερον, θα θέλαμε πραγματικά να σας προτείνουμε να αναλάβετε μια πρωτοβουλία ότι δεν είναι δυνατόν να συνεχίζεται η προμήθεια οπλικών συστημάτων προς την Τουρκία από χώρες κράτη μέλη της Ευρωπαϊκής Ένωσης, όπλα τα οποία απειλεί η Τουρκία να τα χρησιμοποιήσει εάν ποτέ ήθελε να κάνει πράξη αυτές τις πολεμικές απειλές της εναντίον της Ελλάδος.

Δεν είναι δυνατόν λοιπόν με άλλα λόγια, αυτό το οποίο ετέθη και από την ελληνική πλευρά ήδη με ιδιαίτερη ένταση και έμφαση, δεν είναι δυνατόν ευρωπαίοι να πωλούν όπλα σε κάποιους οι οποίοι θέλουν να χρησιμοποιήσουν αυτά τα όπλα με τις απειλές που εκτοξεύουν εναντίον κρατών μελών της Ευρωπαϊκής Ένωσης. Θα ήταν λοιπόν για μας πολύ σημαντικό, να δούμε να υλοποιείται από την Επιτροπή σας μια τέτοια πρωτοβουλία και θα παρακαλούσαμε πραγματικά να το εξετάσετε με τα μέλη της Επιτροπής τους συναδέλφους.

Να ξέρετε ότι σε πρώτη φάση νομίζω ότι έχουμε φτάσει πολύ κοντά σε πολλά ζητήματα. Εγώ θα ήθελα κύριε Πρόεδρε, να ευχαριστήσω πέρα από εσάς για το προσωπικό ενδιαφέρον και την ζέση με την οποία προσεγγίσατε την ιδέα για να υλοποιήσουμε αυτή τη συνάντηση. Να ευχαριστήσω και τους συναδέλφους της Ιταλικής Βουλής που πήραν προηγουμένως το λόγο για τα όσα σημαντικά κατέθεσαν. Και θα ήθελα να πω και να κλείσω με μια ευχή, η επόμενη συνεδρίαση μας να είναι μια συνεδρίαση που όπως και εσείς είπατε να μην έχει μόνον ένα πεδίο όπου θα ευχόμασταν να έρθουμε πιο κοντά αλλά να μπούμε πρακτικά σε ακόμη περισσότερα θέματα, που απασχολούν και τις δύο χώρες που απασχολούν την Ευρωπαϊκή Ένωση, που απασχολούν τη Μεσόγειο που απασχολούν την Ευρώπη και την ευρύτερη περιοχή μας. Με αυτές τις σκέψεις θέλω να σας ευχαριστήσω εκ μέρους όλων των μελών της Επιτροπής μας γι’ αυτή την σημερινή πρώτη μας επίσημη συνάντηση και να ευχηθώ σύντομα, να επαναλάβουμε αυτό το εγχείρημα.

Το λόγο έχει ο κύριος Fassino.

**PIERO FASSINO (Presidente PD)**: Θα ήθελα να ευχαριστήσω όλους τους συναδέλφους της Ελληνικής Επιτροπής για το υψηλό επίπεδο ενδιαφέροντος που εξέφρασαν, δεδομένης και της συμμετοχής τους στη συζήτησή μας.

 Κατέθεσα τέσσερις προτάσεις τις οποίες και δεχθήκατε.

 Θα σας στείλω επίσης μία πρόταση λειτουργικής πρακτικής υλοποίησης αυτών των πρωτοβουλιών, δηλαδή, το έγγραφο για τη μετανάστευση, τη συνάντηση στα πλαίσια του EAST MED, ένα φόρουμ, μια συνάντηση για τις θαλάσσιες περιοχές και τη μόνιμη σχέση που θέλουμε να θεσπίσουμε εμείς οι δύο Επιτροπές.

 Θα υποβάλω την πρότασή σας για την Τουρκία προς εξέταση. Ακούσατε τις τοποθετήσεις των συναδέλφων και τις ανησυχίες τους γύρω από την Τουρκία, αλλά θα υποβάλω την πρότασή σας σε ευρύτερο πλαίσιο στην Επιτροπή μας.

 Θα ήθελα να ολοκληρώσω ευχόμενος σε όλους εσάς ένα ευτυχή εορτασμό των 200 ετών από την ελληνική ανεξαρτησία. Δεν αφορά μόνο στην Ελλάδα, βέβαια, αυτός ο εορτασμός. Αφορά και στην εθνική αναγέννηση που βίωσαν πολλές ευρωπαϊκές χώρες εκείνη την περίοδο μεταξύ των οποίων και η Ιταλία και σας ευχαριστώ πολύ που αναφερθήκατε στη συμμετοχή Ιταλών πατριωτών και φιλελλήνων για την επίτευξη της ανεξαρτησίας αυτής στην Ελλάδα.

Σας ευχαριστώ πολύ που αναφερθήκατε σε αυτούς και θα είχαμε τη διάθεση, βεβαίως, να συμμετέχουμε στις δραστηριότητες που θα κάνετε για τον εορτασμό αυτής της επετείου.

Ευχαριστώ πάρα πολύ τον αξιότιμο κύριο Πρέσβη της Ελλάδας στην Ιταλία τον κύριο Πασσά, την Ιταλίδα Πρέσβη στην Αθήνα και όλους όσους ενεπλάκησαν, ώστε να καταστεί εφικτή αυτή η διαδικτυακή επαφή μας.

 Εύχομαι να ξανασυναντηθούμε πολύ - πολύ σύντομα, ενδεχομένως τον Φεβρουάριο.

Ευχαριστώ και τους διερμηνείς που μας διευκόλυναν και μας βοήθησαν να επικοινωνήσουμε.

Ευχαριστώ από καρδιάς όλους εσάς.

Εγκάρδιοι χαιρετισμοί από την Ιταλία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Σας ευχαριστούμε.

Καλησπέρα από την Αθήνα, καλησπέρα από την Ελλάδα.

Να είστε καλά.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Θεοδωρικάκος Παναγιώτης (Τάκης), Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λιούτας, Αθανάσιος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Δούνια Παναγιώτα, Χατζηβασιλείου Αναστάσιος (Τάσος),Χατζηδάκης Διονύσιος, Αμανατίδης Ιωάννης, Βίτσας Δημήτριος, Δρίτσας Θεόδωρος, Κατρούγκαλος Γεώργιος, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Φραγγίδης Γεώργιος, και Γρηγοριάδης Κλέων.

Τέλος, και περί ώρα 17:40’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ(ΤΑΣΟΣ) ΧΑΤΖΗΒΑΣΙΛΕΙΟΥ**